text:
Vanhu Va Yehovha Va ‘Fularhela Leswi Nga Lulamangiki’
“Un’wana ni un’wana la vitanaka vito ra Yehovha a a fularhele leswi nga lulamangiki.”—2 TIM. 2:19.
1. I yini lexi hlawulekeke evugandzerini bya hina?
XANA u tshame u vona vito ra Yehovha ri tsariwe emuakweni wo karhi kumbe eka swilo swo hambana-hambana? A swi kanakanisi leswaku u tsakile loko u ri vona. Phela, vito ra Xikwembu ri hlawulekile evugandzerini bya hina—hi Timbhoni ta Yehovha! Emisaveni hinkwayo, a ku na ntlawa wun’wana wa vanhu lowu tirhisaka vito ra Xikwembu ku fana na hina. Kambe ha swi tiva leswaku lunghelo ra ku vitaniwa hi vito ra Xikwembu ri endla leswaku hi va ni vutihlamuleri.
2. Lunghelo ra hina ra ku vitaniwa hi vito ra Xikwembu ri endla hi va ni vutihlamuleri byihi?
2 Leswaku hi amukeleka eka Yehovha a swi vuli leswaku hi fanele hi tirhisa vito ra yena ntsena. Hi fanele hi hanya hi ku pfumelelana ni milawu yakwe ya mahanyelo. Hikwalaho Bibele ya hi tsundzuxa leswaku vanhu va Yehovha va fanele va ‘fularhela swo biha.’ (Ps. 34:14) Muapostola Pawulo u wu hlamusele kahle nawu lowu lowu kongomisaka loko a tsala a ku: “Un’wana ni un’wana la vitanaka vito ra Yehovha a a fularhele leswi nga lulamangiki.” (Hlaya 2 Timotiya 2:19.) Tanihi Timbhoni ta yena, hi tiviwa tanihi vanhu lava vitanaka vito ra Yehovha. Kambe hi fanele hi swi fularhela njhani leswi nga lulamangiki?
‘KENDLUKELANI’ VUBIHI
3, 4. I ndzimana yihi leyi swidyondzi swa Bibele a yi swi tikela ku yi twisisa, naswona ha yini?
3 Xiya marito ya Pawulo lama sekeriweke eMatsalweni lama kumekaka eka 2 Timotiya 2:19. Ndzimana leyi yi vulavula hi “masungulo lama tiyeke ya Xikwembu” ivi yi vulavula hi swiga swimbirhi leswi tsariweke eka wona. Xiga xo sungula lexi nge, “Yehovha wa va tiva lava nga vakwe,” a swi kanakanisi leswaku i marito lama tshahiweke eka Tinhlayo 16:5. (Vona xihloko lexi hundzeke.) Xiga xa vumbirhi lexi nge, “Un’wana ni un’wana la vitanaka vito ra Yehovha a a fularhele leswi nga lulamangiki,” i khale swidyondzi swa Bibele swi lava ku xi twisisa. Ha yini?
4 Marito ya Pawulo ma kombisa leswaku a a xi tshaha kun’wana xiga lexi. Kambe, a ku na ndzimana eMatsalweni ya Xiheveru leyi fambisanaka ni marito lama tshahiweke hi Pawulo. Hikwalaho, xana muapostola loyi a a vulavula hi yini loko a ku: “Un’wana ni un’wana la vitanaka vito ra Yehovha a a fularhele leswi nga lulamangiki”? Loko a nga si vula marito wolawo, Pawulo u tshahe marito man’wana eka Tinhlayo ndzima 16, leyi vulavulaka hi ku xandzuka ka Kora. Xana xiga lexa vumbirhi na xona xi nga ha va xi vulavula hi xiendlakalo xolexo xa ku xandzuka?
5-7. I swiendlakalo swihi swa le nkarhini wa Muxe leswi Pawulo a a vulavula ha swona eka 2 Timotiya 2:19? (Vona xifaniso lexi nga eku sunguleni ka xihloko lexi.)
5 Bibele yi vula leswaku Dathani na Abirama, vana va Eliyabu, va joyine Kora ivi va rhangela vanhu eku xandzukeleni ka Muxe na Aroni. (Tinhl. 16:1-5) Va delele Muxe va tlhela va fularhela vulawuri lebyi Xikwembu a xi n’wi nyike byona. Vaxandzuki lava va ye emahlweni va tshama exikarhi ka vanhu va Yehovha, hikwalaho a va endla leswaku vuxaka lebyi vanhu vo tshembeka a va ri na byona na Yehovha byi va ekhombyeni. Loko siku ri fikile ra leswaku Yehovha a kombisa ku hambana exikarhi ka vagandzeri va yena lava tshembekaka ni vaxandzuki, u vule xileriso lexi a xi ri erivaleni.
6 Rungula ra kona ri hlayeka hi ndlela leyi: “Hiloko Yehovha a byela Muxe a ku: ‘Byela ntshungu u ku, “Sukani eka titabernakela ta Kora, Dathani na Abirama!”’ Endzhaku ka sweswo Muxe a suka a yima a ya eka Dathani na Abirama, vakulukumba va Israyele va famba na yena. Kutani a vulavula ni ntshungu a ku: ‘Ndzi kombela mi kendluka emintsongeni ya vavanuna lava vo homboloka, mi nga khumbi nchumu swa vona, leswaku mi nga kukuriwi ni swidyoho swa vona hinkwaswo.’ Hi ku hatlisa va suka etabernakeleni ya Kora, Dathani na Abirama, ematlhelweni hinkwawo.” (Tinhl. 16:23-27) Endzhaku ka sweswo Yehovha u dlaye vanhu hinkwavo lava xandzukeke. Vagandzeri lava tshembekaka—lava va kombiseke leswaku va fularhela leswi nga lulamangiki hi ku kendluka—a va dlayiwanga.
7 Yehovha u kota ku vona timbilu. Wa byi vona vutshembeki bya lava nga va yena. Nilokoswiritano, vanhu vakwe vo tshembeka a va fanele va teka goza hi ku hatlisa, va tihambanisa ni vanhu vo homboloka. Swi nga endleka leswaku Pawulo a a vulavula hi rungula leri nga eka Tinhlayo 16:5, 23-27 loko a tsala a ku: “Un’wana ni un’wana la vitanaka vito ra Yehovha a a fularhele leswi nga lulamangiki.” Sweswo swi ta va swi fambisana ni marito ya Pawulo lama nge: “Yehovha wa va tiva lava nga vakwe.”—2 Tim. 2:19.
“FULARHELA SWIVUTISO SWA VUPHUKUPHUKU NI SWO PFUMALA VUTIVI”
8. Ha yini swi nga enelanga ku tirhisa vito ra Yehovha kumbe ku va xirho xa vandlha ra Vukreste ntsena?
8 Loko Pawulo a vulavula hi swiendlakalo swoleswo swa le nkarhini wa Muxe, a a tsundzuxa Timotiya leswaku a a fanele a hatla a teka goza leswaku a ta sirhelela vuxaka bya yena bya risima na Yehovha. A swi nga enelanga ku va xirho xa vandlha ra Vukreste tanihi leswi ku vitana vito ra Yehovha a swi nga enelanga enkarhini wa Muxe. Vagandzeri vo tshembeka va fanele va hatla va fularhela leswi nga lulamangiki. Xana leswi a swi vula leswaku Timotiya a a fanele a endla yini? Naswona vanhu va Yehovha va nga dyondza yini namuntlha eka ndzayo ya Pawulo leyi huhuteriweke?
9. “Swivutiso swa vuphukuphuku ni swo pfumala vutivi” swi ri khumbe njhani vandlha ro sungula ra Vukreste?
9 Rito ra Xikwembu ri nyikela xitsundzuxo xo karhi malunghana ni swilo leswi nga lulamangiki leswi Vakreste va faneleke va swi fularhela kumbe va swi tshika. Hi xikombiso, eka tindzimana ta le mahlweninyana ni le ndzhakunyana ka 2 Timotiya 2:19, Pawulo u byele Timotiya leswaku swi hoxile ku ‘kanetana hi marito’ ivi a n’wi khutaza ku “papalata mavulavulelo ya hava.” (Hlaya 2 Timotiya 2:14, 16, 23.) Swirho swin’wana swa vandlha a swi dyondzisa tidyondzo ta vagwinehi. Nakambe, swi tikomba onge van’wana a va dyondzisa tidyondzo leti a ti vanga timholovo. Hambiloko tidyondzo toleto a ti nga lwisani hi ku kongoma ni tidyondzo ta le matsalweni, a ti endla leswaku ku va ni ku avana evandlheni. Ti endle leswaku ku va ni ku kanetana ku tlhela ku holoviwa hi marito, leswi onheke vuxaka bya vona ni Xikwembu. Hi yona mhaka Pawulo a kandziyiseke xilaveko xo “fularhela swivutiso swa vuphukuphuku ni swo pfumala vutivi.”
10. Hi fanele hi endla yini loko hi kuma swilo leswi fambisanaka ni vugwinehi?
10 Namuntlha, vanhu va Yehovha a va tali ku va ni vagwinehi evandlheni. Nilokoswiritano, loko hi hlangana ni tidyondzo leti nga sekeriwangiki ematsalweni, ku nga khathariseki leswaku ti huma kwihi, hi fanele hi tiyimisela ku ti fularhela. Ku ta va ku nga ri vutlhari ku vulavurisana ni vagwinehi, ku nga ha va hi ndlela ya xiviri, hi Internet kumbe hi ndlela yin’wana. Hambiloko xikongomelo xa hina ku ri ku pfuna munhu wa kona, loko hi burisana na vona hi ta va hi nga yingisi nkongomiso wa le Matsalweni lowu ha ha ku bulaka ha wona. Ku ri na sweswo, tanihi vanhu va Yehovha, hi byi papalata hi ku helela vugwinehi, hi tlhela hi byi fularhela.
11. I yini leswi nga ha vangaka “swivutiso swa vuphukuphuku,” naswona vakulu lava nga Vakreste va nga xi veka njhani xikombiso lexinene?
11 Ku ni swilo swin’wana leswi nga kavanyetaka ku rhula evandlheni, handle ka vugwinehi. Hi xikombiso, ku va ni mavonelo lama hambaneke malunghana ni vuhungasi swi nga vanga “swivutiso swa vuphukuphuku ni swo pfumala vutivi.” Loko vanhu va khutaza van’wana ku hlalela vuhungasi lebyi lwisanaka ni milawu ya mahanyelo ya Yehovha, vakulu lava nga Vakreste a va fanelanga va pfumelela mukhuva wolowo leswaku va papalata timholovo. (Ps. 11:5; Efe. 5:3-5) Nilokoswiritano, vakulu va fanele va tivonela leswaku a va sindzisi vamakwerhu ku amukela mavonelo ya vona. Va xi landzela hi ku tshembeka xitsundzuxo lexi sekeriweke eMatsalweni lexi nyikiweke valanguteri lava nga Vakreste, lexi nge: “Risani ntlhambi wa Xikwembu lowu khathaleriwaka hi n’wina, . . . ku nga ri ku tikisela lava nga ndzhaka ya Xikwembu, kambe mi va swikombiso entlhambini.”—1 Pet. 5:2, 3; hlaya 2 Vakorinto 1:24.
12, 13. (a) Timbhoni ta Yehovha ti xi endla njhani xiboho malunghana ni vuhungasi lebyi ti faneleke ti byi hlawula naswona i milawu yihi leyi kongomisaka ya le Bibeleni leyi tirhaka? (b) Milawu leyi kongomisaka leyi ku buriweke ha yona eka ndzimana 12 yi tirha njhani eka timhaka to hambana-hambana leti munhu a faneleke a tiendlela xiboho eka tona?
12 Emhakeni ya vuhungasi, nhlengeletano ya hina a yi kambisisi tifilimi, mintlangu ya tivhidiyo, tibuku kumbe tinsimu to karhi ivi yi endla xiboho xa leswi hi faneleke hi swi papalata. Ha yini? Bibele yi khutaza munhu un’wana ni un’wana ku letela ‘matimba yakwe ya ku twisisa leswaku a hambanisa leswi lulameke ni leswi hoxeke.’ (Hev. 5:14) Matsalwa ma hi nyika milawu ya xisekelo leyi kongomisaka, leyi Mukreste a nga yi tirhisaka loko a hlawula vuhungasi. Eka swilo hinkwaswo leswi hi swi endlaka evuton’wini, xikongomelo xa hina ku fanele ku va ku “[hambeta hi] tiyiseka hi leswi amukelekaka eHosini.” (Efe. 5:10) Bibele yi dyondzisa leswaku tinhloko ta mindyangu ti ni vulawuri, hikwalaho ti nga ha hlawula ku nga pfumeleli vuhungasi byo karhi emindyangwini ya tona. *—1 Kor. 11:3; Efe. 6:1-4.
13 Milawu leyi kongomisaka ya le Bibeleni leyi se hi buleke ha yona a yi tirhi loko hi hlawula vuhungasi ntsena. Mavonelo yo hambana malunghana ni maambalelo ni ku tilunghisa, rihanyo ni swakudya ni timhaka tin’wana leti munhu a faneleke a tiendlela xiboho eka tona ti nga ha pfuxa timholovo. Hikwalaho, loko ku nga tluriwi nawu lowu kongomisaka wa le Matsalweni, vanhu va Yehovha hi vutlhari a va kanetani hi timhaka toleto, hikuva “hlonga ra Hosi a ri fanelanga ri lwa, kambe ri fanele ri olova eka hinkwavo.”—2 Tim. 2:24.
PAPALATA VANGHANA VO BIHA!
14. Pawulo u tirhise xifaniso xihi leswaku a kandziyisa xilaveko xo papalata vanghana vo biha?
14 Hi yihi ndlela yin’wana leyi lava ‘vitanaka vito ra Yehovha va fularhelaka leswi nga lulamangiki’ ha yona? Hi ku papalata ku endla xinghana ni vanhu lava endlaka swilo swo biha. Xiya leswaku endzhaku ka loko Pawulo a vulavule hi xifaniso xa “masungulo lama tiyeke ya Xikwembu” u tlhele a vula xifaniso xin’wana. U tsale hi ‘yindlu leyikulu’ leyi nga riki na “swibya swa nsuku ni swa silivhere ntsena kambe ni leswi vatliweke hi ntsandza ni swa vumba, swin’wana i swa xikongomelo lexi xiximekaka kambe swin’wanyana i swa xikongomelo lexi nga xiximekiki.” (2 Tim. 2:20, 21) Endzhaku ka sweswo u tsundzuxe Vakreste ku “papalata” kumbe ku tihambanisa ni swibya leswi tirhiseriwaka xikongomelo “lexi nga xiximekiki.”
15, 16. Hi nga dyondza yini eka xifaniso xa ‘yindlu leyikulu’?
15 Xifaniso lexi xi vula yini? Xigego xa Pawulo xi fanisa vandlha ra Vukreste ni ‘yindlu leyikulu,’ naswona xirho ha xin’we xa vandlha i “swibya,” kumbe switirhisiwa swa le ndlwini. Endlwini, swibya swin’wana swi nga thyakisiwa hi swilo leswi nga ni khombo kumbe hi swilo leswi nga ni switsongwatsongwana. N’wini wa yindlu u fanele a hambanisa swibya swoleswo eka leswi baseke, tanihi leswi a swi tirhisaka loko a sweka.
16 Hilaha ku fanaka, vanhu va Yehovha namuntlha, leswi va tikarhatelaka ku hanya vutomi lebyi baseke, va fanele va papalata ku endla xinghana evandlheni ni vanhu lava nga swi laviki ku yingisa milawu leyi kongomisaka ya Yehovha. (Hlaya 1 Vakorinto 15:33.) Loko hi fanele hi papalata vanghana vo biha endzeni ka vandlha, entiyisweni hi fanele hi “fularhela” ku endla xinghana ni vanhu lava nga riki vapfumeri, lava vo tala va vona va ‘rhandzaka mali, va nga yingisiki vatswari, va nga tshembekiki, va lumbetaka, va nga ni tihanyi, va nga rhandziki vunene, va xengaka, naswona va rhandzaka mintsako ku ri ni ku rhandza Xikwembu’!—2 Tim. 3:1-5.
YEHOVHA WA HI KATEKISA LOKO HI TSHEMBEKA
17. Vaisrayele vo tshembeka va swi kombise njhani leswaku va fularhela swilo leswi nga lulamangiki hi ku hetiseka?
17 Bibele yi vulavula hi ndlela leyi Vaisrayele va hatleke va teka goza ha yona loko va byeriwe leswaku va “[suka] eka titabernakela ta Kora, Dathani na Abirama!” Rungula ra kona ri vula leswaku ‘va sukile hi ku hatlisa.’ (Tinhl. 16:24, 27) A va kalanga va kanakana kumbe va dya nkarhi. Ndzimana leyi yi tlhela yi vulavula hi ndlela leyi va swi endleke hi ku hetiseka ha yona. Va ‘suke ematlhelweni hinkwawo.’ Vanhu lava tshembekaka a va nga ta veka vutomi bya vona ekhombyeni. Va yingise hi mbilu hinkwayo. Va swi veke erivaleni leswaku va seketela Yehovha naswona va fularhela leswi nga lulamangiki. Hi nga dyondza yini eka xikombiso lexi?
18. Pawulo a a vula yini loko a byela Timotiya ku “balekela ku navela loku fambisanaka ni vuntshwa”?
18 Loko swi ta emhakeni ya ku sirhelela vunghana bya hina na Yehovha, hi fanele hi teka goza hi xihatla. Pawulo a a vula sweswo loko a tsundzuxa Timotiya ku “balekela ku navela loku fambisanaka ni vuntshwa.” (2 Tim. 2:22) Hi nkarhi wolowo, Timotiya se a a kurile, kumbexana a a ri ni malembe yo tlulanyana 30. Nilokoswiritano, “ku navela loku fambisanaka ni vuntshwa” a ku hlaseli vantshwa ntsena. Loko Timotiya a hlaseriwa hi ku navela ko tano, a a fanele a ku “balekela.” Hi marito man’wana, Timotiya a a fanele a “[fularhela] leswi nga lulamangiki.” Yesu u vule marito yo fana ni wolawo loko a ku: “Loko tihlo ra wena ri ku khunguvanyisa, ri xokole u ri cukumeta ekule na wena.” (Mat. 18:9) Namuntlha, Vakreste lava yingisaka ndzayo leyi va teka goza hi xihatla leswaku va sirhelela vunghana bya vona ni Xikwembu.
19. Van’wana va byi sirhelele njhani vuxaka bya vona na Yehovha?
19 Vanhu van’wana lava a va ri ni xiphiqo xa byala loko va nga si va Timbhoni va tiendlele xiboho xo tshika ku nwa mixaka hinkwayo ya byala. Van’wana va papalata vuhungasi byo karhi lebyi byi nga hoxangiki kambe byi nga endlaka leswaku va va ni ku navela loko biha. (Ps. 101:3) Hi xikombiso, makwerhu un’wana wa xinuna loko a nga si va Mbhoni a a tsakela ku ya eminkhubyeni leyi a ku ciniwa eka yona laha vanhu a va tikhoma hi ndlela yo biha. Kambe endzhaku ka loko a dyondze ntiyiso, u swi papalate hi ku helela hambi ku ri ku cina eswinkhubyanini swa Timbhoni hi ku chava leswaku a nga tlhela a va ni ku navela loko biha. Entiyisweni, Vakreste a va boheki ku tshika byala, ku cina kumbe swilo swin’wana leswi swi nga hoxangiki. Hambiswiritano, hinkwerhu hi fanele hi tivonela ivi hi teka goza hi xihatla leswaku hi sirhelela vuxaka bya hina na Yehovha.
20. Hambileswi swi nga ha tikaka ku ‘fularhela leswi nga lulamangiki,’ i yini lexi nga ha hi chavelelaka?
20 Lunghelo ra ku vitaniwa hi vito ra Xikwembu ri endla leswaku hi va ni vutihlamuleri. Hi fanele hi ‘fularhela leswi nga lulamangiki’ naswona hi ‘fularhela swo biha.’ (Ps. 34:14) I ntiyiso leswaku minkarhi yin’wana a swi olovi ku endla tano. Kambe swa chavelela ku tiva leswaku Yehovha u ta tshama a ri karhi a va rhandza “lava nga vakwe” ni lava namarhelaka tindlela takwe to lulama.—2 Tim. 2:19; hlaya 2 Tikronika 16:9a.
^ ndzim. 12 Pfula nhloko-mhaka leyi nga eka jw.org/ts leyi nge “Xana Ma Ti Yirisa Tifilimi, Tibuku Kumbe Tinsimu To Karhi?” ehansi ka nhloko-mhaka leyi nge MALUNGHANA NA HINA > SWIVUTISO LESWI TALAKA KU VUTISIWA.


c: text/html

text:
Dyondzo 14: Xikwembu Xi Ringa Ripfumelo Ra Abrahama
Xana wa swi vona leswaku Abrahama u endla yini laha? U tamele mukwana naswona swi vonaka onge u ta dlaya n’wana wakwe. Ha yini a lava ku dlaya n’wana wakwe? Xo sungula, a hi voneni leswaku Abrahama na Sara va n’wi kume njhani n’wana wa vona.
Tsundzuka, Xikwembu xi va tshembise leswaku va ta kuma n’wana. Kambe a swi vonaka onge a swi nge koteki sweswo hikuva Abrahama na Sara a va dyuhele swinene. Hambiswiritano, Abrahama a a kholwa leswaku Xikwembu xi nga endla nchumu lowu vonakaka wu nga koteki. Kutani ku endleke yini?
Ku hundze lembe hinkwaro endzhaku ka loko Xikwembu xi endle xitshembiso xexo. Kutani loko Abrahama a ri ni malembe ya 100 na Sara a ri ni malembe ya 90 hi vukhale, va kume n’wana wa mufana la vuriwaka Isaka. Xikwembu xi endle leswi xi swi tshembiseke!
Kambe loko Isaka a kurile, Yehovha u ringe ripfumelo ra Abrahama. U n’wi vitanile a ku: ‘Abrahama!’ Hiloko Abrahama a hlamula a ku: ‘Hi mina loyi!’ Kutani Xikwembu xi ku: ‘Teka n’wana wa wena, n’wana wa wena la nga swakwe, Isaka, u ya entshaveni leyi ndzi nga ta ku komba yona. Loko u fika kwalaho, dlaya n’wana wa wena kutani u endla gandzelo ha yena.’
Marito wolawo ma n’wi twise ku vava ngopfu Abrahama, hikuva Abrahama a a n’wi rhandza swinene n’wana wakwe. Tsundzuka, Xikwembu a xi tshembise leswaku vana va Abrahama a va ta tshama etikweni ra Kanana. Kambe, sweswo a swi ta endleka njhani loko Isaka a file? Abrahama a a nga swi twisisi kambe u xi yingisile Xikwembu.
Loko a fika entshaveni, Abrahama u bohe Isaka kutani a n’wi veka ealitarini leyi a yi akeke. Hiloko a humesa mukwana leswaku a dlaya n’wana wakwe. Kambe hi nkarhi wolowo ntsumi ya Xikwembu yi huwelela yi ku: ‘Abrahama, Abrahama!’ Kutani Abrahama a hlamula a ku: ‘Hi mina loyi!’
Xikwembu xi ku: ‘U nga vavisi n’wana naswona u nga endli nchumu eka yena. Sweswi ndza swi tiva leswaku u ni ripfumelo eka mina hikuva a wu ndzi alelanga hi n’wana wa wena loyi a nga swakwe.’
Hakunene Abrahama a a ri ni ripfumelo lerikulu ngopfu eka Xikwembu! A a tshemba leswaku a xi kona lexi nga tsandzaka Yehovha nileswaku Yehovha a nga n’wi pfuxa Isaka eka lava feke. Kambe, entiyisweni Xikwembu a xi nga swi lavi leswaku Abrahama a dlaya Isaka. Kutani Xikwembu xi endle leswaku nyimpfu yi phaseka ekhwatini leri nga ekusuhi, kutani xi byele Abrahama leswaku a endla gandzelo ha yona ematshan’weni ya n’wana wakwe.
Genesa 21:1-7; 22:1-18.
Swivutiso
- Xana Xikwembu xi n’wi tshembise yini Abrahama, naswona Xikwembu xi xi hetisise njhani xitshembiso xa xona?
- Hilaha swi kombisiweke hakona laha xifanisweni, Xikwembu xi ri ringe njhani ripfumelo ra Abrahama?
- Xana Abrahama u endle yini hambileswi a a nga xi twisisi xivangelo xa xileriso xa Xikwembu?
- Ku humelele yini loko Abrahama a humesa mukwana leswaku a ta dlaya n’wana wakwe?
- Xana ripfumelo ra Abrahama a ri tiye ku fikela kwihi eka Xikwembu?
- Xana Xikwembu xi n’wi nyike yini Abrahama leswaku a endla magandzelo, naswona xi n’wi nyike njhani?
Swivutiso swo engetela
- Hlaya Genesa 21:1-7.
Ha yini Abrahama a yimbise n’wana wakwe hi siku ra vunhungu?
- Hlaya Genesa 22:1-18.
Xana Isaka u titsongahate njhani eka tata wakwe Abrahama, naswona leswi a swi xi fanekisela njhani xiendlakalo xa nkoka xa nkarhi lowu taka?
DYONDZA SWO TALA
Abrahama
—“Tata Wa Hinkwavo Lava Nga Ni Ripfumelo”
Abrahama u ri kombise njhani ripfumelo? U nga lava ku tekelela ripfumelo ra Abrahama hi tindlela tihi?

robotstxt: allowed

filter: keep


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 24:1-31
24 Vana va Aroni a va ri ni mintlawa ya vona. Vana va Aroni a ku ri Nadabu+ na Abihu,+ Eliyazara+ na Ithamara.+2 Kambe Nadabu na Abihu+ va fa tata wa vona a nga si fa,+ naswona a va vanga ni vana, kambe Eliyazara+ na Ithamara va ye emahlweni va ri vaprista.3 Kutani Davhida na Sadoki+ lava va humaka eka vana va Eliyazara, na Ahimeleke+ la humaka eka vana va Ithamara, a sungula ku va hambanisa hi mintlawa ya vona eswikhundlheni swa ntirho wa vona.+4 Kambe vana va Eliyazara a va ri ni tindhuna to tala ku tlula vana va Ithamara. Hiloko va va ava eka vana va Eliyazara, va va varhangeri va tindlu ta vatata wa vona, a va ri 16, eka vana va Ithamara, lava a va ri varhangeri eka tindlu ta vatata wa vona, a va ri nhungu.5 Ku tlula kwalaho, va va ava hi vuhlolotwana,+ lava swin’we ni lavaya, hikuva a ku fanele ku va ni vakongomisi va ndhawu yo kwetsima+ ni vakongomisi eka Xikwembu xa ntiyiso lava a va huma eka vana va Eliyazara ni le ka vana va Ithamara.6 Hiloko Xemaya n’wana wa Nethanele lowa matsalana+ wa Valevhi a va tsala emahlweni ka hosi ni le ka tihosana ni le ka Sadoki+ lowa muprista na Ahimeleke+ n’wana wa Abiyatara+ ni varhangeri va vatata va vaprista ni va Valevhi,+ ku hlawuriwa yindlu yin’we yi va ya vatatana eka Eliyazara+ na Ithamara+ a hlawuleriwa yin’we.7 Kutani vuhlolotwana byi huma: byo sungula byi va bya Yoyaribi;+ bya vumbirhi byi va bya Yedaya,8 bya vunharhu byi va bya Harimi, bya vumune byi va bya Seyorimi,9 bya vuntlhanu byi va bya Malikiya, bya vutsevu byi va bya Miyamini,10 bya vunkombo byi va bya Hakozi, bya vunhungu byi va bya Abiya,+11 bya vukaye byi va bya Yexuwa, bya vukhume byi va bya Xekaniya,12 bya vu-11 byi va bya Eliyaxibi, bya vu-12 byi va bya Yakimi,13 bya vu-13 byi va bya Hupa, bya vu-14 byi va bya Yexebiyabu,14 bya vu-15 byi va bya Biliga, bya vu-16 byi va bya Imere,15 bya vu-17 byi va bya Heziri, bya vu-18 byi va bya Hapisesi,16 bya vu-19 byi va bya Petahiya, bya vu-20 byi va bya Yehezikeli,17 bya vu-21 byi va bya Yakini, bya vu-22 byi va bya Gamuli,18 bya vu-23 byi va bya Delaya, bya vu-24 byi va bya Masiya.19 Leswi a ku ri swikhundlha+ swa vutirheli bya vona,+ leswi va nga ta tisa xiswona leswaku va nghena endlwini ya Yehovha hi ku ya hi mfanelo+ ya vona hi voko ra Aroni tata wa vona, hilaha Yehovha Xikwembu xa Israyele a n’wi leriseke hakona.20 Eka vana va Levhi lava va seleke, eka vana va Amirama+ a ku ri na Xubayele;+ eka vana va Xubayele, a ku ri na Yehedaya;21 eka Rehabiya:+ vana va Rehabiya, Ixaya a ri murhangeri;22 eka Vaizihara,+ a ku ri na Xelomoto;+ eka vana va Xelomoto, a ku ri na Yahata;23 eka vana va Hebroni,+ Yeriya+ a ri murhangeri, Amariya a va wa vumbirhi, Yahaziyele a va wa vunharhu, Yekamiyamu a va wa vumune.24 Vana va Uziyele, Mikiya; eka vana va Mikiya,+ a ku ri na Xamiri.25 Makwavo wa Mikiya a ku ri Ixaya; eka vana va Ixaya, a ku ri na Zakariya.26 Vana va Merari+ a ku ri Maheli+ na Muxi;+ vana va Yaziya, a ku ri Beno.27 Vana va Merari: Eka Yaziya, a ku ri Beno, Xohamu, Zakuru na Ibri.28 Eka Maheli, a ku ri Eliyazara loyi a nga vangiki na vana.+29 Eka Kixi: vana va Kixi a ku ri Yeramiyele.30 Vana va Muxi a ku ri Maheli,+ Edere na Yerimoto.+Lava a ku ri vana va Valevhi hi tindlu ta vatata wa vona.+31 Na vona va hoxa vuhlolotwana+ hi ku pakanisa hilaha vamakwavo, ku nga vana va Aroni, va endleke hakona emahlweni ka Davhida lowa hosi na Sadoki na Ahimeleke ni varhangeri va vatata wa vaprista ni Valevhi. Loko ku ri eka tindlu ta vatatana,+ murhangeri a a fana ni makwavo lontsongo.


text:
1Ka yoneyo mbimo, vagondiswa va tile ka Jesu va txi ta khona kwakwe: “I mani i ku wa hombe Mfumoni ka nzumani kani?” 2Jesu a to dhana mwanana wa mdotho a txi mu emisa hagari kwawe, 3a txi khene: “Kha ditshuri ni khani kwanu: Ngako mi si tshumeli mi txi fana ni vanana va vadotho, kha mi nambi si kota kuwulela Mfumoni ka nzumani. 4Ngu konaho, awu a no ti veka hahatshi a txi fanana ni mwanana wuwa wa mdotho, ngene a no va i di wa hombe Mfumoni ka nzumani. 5Senikoko, awu a no amukela ngu ditina dangu, mwanana wa mmweyo wa ku nga wuwa, ngani a ni amukelako. 6“Aniko awu a no khuvekisa mmweyo ka vava va vadotho va tumelako kwangu, ti nga va i di tshuko ti to txiwindi txa kukhurunga txi sungelelwa thamoni kwakwe, a txi rinzwa txizivani ka linene. 7Di na ni dikhombo ditiko ngu mhaka ya sikhuvekiso! Kha ditshuri sikhuvekiso si fanete kuva ho, aniko a na ni dikhombo mthu wuwa sikhuvekiso si tako ngu kwakwe. 8Ngu toneto, ngako diwoko mwendo mnenge wako si txi ku khuvekisa, si wile, u si tshotsha kule ni nawe! I tshuko kwako kuwulela kuhanyani u di txilema mwendo u txi khwita, kupinda kutshotshwa mndiloni ko mbi gwita, u di ni mawoko a mambidi ni minenge ya yimbidi. 9Se ngako diso dako di txi ku khuvekisa, diphokonyole u txi di tshotsha kule ni nawe; nguko i tshuko kwako kuwulela kuhanyani ni diso dimwedo, kupinda kutshotshwa Gehena ka mndilo u di ni maso a mambidi. 10“Ti woneleni ti to mi si kanyisi ni wammweyo ka va vavadotho, nguko ni khani kwanu: tingelozi tawe, ani nzumani, ti maneka yotshe mbimo masoni ka Tate wangu a ku nzumani.[ 11Nguko Mwanana wa Mthu a tete kuta hanyisa asi si nga ti mwalate.] 12Se mi khanu txani kani? Ngako mthu a di ni dizana da tinvuta, se yimweyo ya tona yi txi mwalala, ina kha siyi ti ta mtxhanu ni mune wa makumi ni mtxhanu wa tinvuta ni mune mimangoni, e tsimbila a txi lava ayi yi nga mwalala kani? 13“Kungako a txi yi mana, kha ditshuri ni khani kwanu, wa tsaka ngutu ngu yona, kupinda tile ta mtxhanu wa makumi ni mune ni mtxhanu wa tinvuta ni mune, ti nga ti sa mwalala. 14Ngu toneto Tate wanu wa nzumani kha ti lavi ti to ni mmweyo wa va vavadotho e mwalala. 15“Ngako mwananu a txi ku wonhela, tsula u txi ya mu kawuka i di anu mokha, awe ni nene. Ngako a txi ku engisa, u na va u di hanyisile mwananu. 16Aniko ngako a si ku engisi, teka mmwane mthu, mwendo vambidi u txi tsula navo, kasiku yotshe mhaka yi txi lamulwa ngu wufakazi wa vathu vambidi mwendo vararu. 17Se ngako a txi lamba kambe ku va engisa, tsula u txi ya bika mhaka dibanzani. Senikoko, ngako a txi lamba ku di engisa nidona dibanza, kwako a na ve i di wamatiko mwendo mkhupisi. 18“Kha ditshuri na mi gela: Txihi ni txihi mi no txi sunga ha mafuni, txi na sungwa nikona nzumani; ni txihi ni txihi mi no txi thukunyula ha mafuni, txi na thukunyulwa nikona nzumani. 19Na mi gela kambe ti to, ngako vambidi kwanu va txi tumelelana ahawa mafuni, va txi kombela txo maha, va na ningwa ngu Tate wangu a ku nzumani. 20Inna, nguko ahawa va nga tshangana vambidi mwendo vararu, ngu ditina dangu, ani ni ho hagari kwawe.” 21Konako, Pedro a di tshuketile hafuhi, a to khene kwakwe: “Mkoma, kumaha tiya mwanathu e ni wonhela, nzi khati singahi ni fanelako ku mu divalela kani? Mwendo i mtxhanu ni kambidi, kani?” 22Jesu a to mu angula a txi khene: “Kha ni wombi ti to i mtxhanu wa sikhati ni simbidi, aniko ni khani i mtxhanu wa makumi ni makumi mambidi a sikhati so balwa mtxhanu ni kambidi. 23“Ngu toneto Mfumo wa nzumani wu fana ni mfumeli wu a nga lava kusetxha sithumi sakwe. 24Ngako a di khatile ku va setxha, a to nehwa kwakwe mmweyo a nga ti ni mnandu nayo wa dizana da mazana a titalenta. 25Se ngako a di pwati so dihela ngu sona, nyamne wakwe a to rumela ku e xaviswa ene ni msikati wakwe ni vanana vakwe ni sotshe si a nga ti naso, kufela ku na dihela mnandu wule. 26Kambe txithumi txiya txi to mu khizamela txi mu kombela ngu mapswi awa: ‘Mkoma, timisela ngu ngani, ni na ku diha sotshelele.’ 27Se mkoma a to txi pfela wusiwana, e txi leka txi tsula, a di txi divalete mnandu. 28Aniko txithumi txiya, ngako txi di mani wammweyo wa txithumi kulowe, awuwa a nga ti ni mnandu ka txona wa dizana da madhenari, txi to mu kama makolo, txi txi: ‘Ni dihele male yangu!’ 29Seni awule wa txithumi kulowe a to mu khizamela minengeni kwakwe a txi mu kombela a txi khene: ‘Timisela ngu ngani, ni na ku dihela sotshelele.’ 30Aniko txona txi so lamba, kambe txi ti ya mu sekela mkorani kala kuza e dihela mnandu. 31“Se sithumi kulowe, si di woni tiya, si to pandiseka ngutu mbiluni, se si tsula si ya womba ka nyamne wa sona totshe ti ti nga ti mahekile. 32Senikoko, nyamne wa sona a to dhana txithumi txile a txi khene: ‘Txithumiwe txa walo, ani ni ku divalete mnandu wako wotshe, ngu kuwa u nga ni kombela. 33Ina u singa ni fanelo nawe yo telwa ngu wusiwana ni txithumi kulonu, nga ti ani ni nga ku divalelisa tona kani?’ 34Se nyamne a to txi henyela, e txi ningela ka vakhawutisi, kala kuza txi diha wotshe mnandu wa txona. 35Tate wanu wa nzumani nene ngu tona tiya a no mi mahisa tona, ngako mi si divaleli ngu timbilu tanu mthu ni mthu ka muakelani wakwe, minandu yakwe.”
Copyright
Learn More


text:
NHLOKO-MHAKA YA XIFUNENGETO
Leswi Ku Humelela Ka Xiviri Swi Vulaka Swona
A KU na nchumu lowu vavaka ku fana ni ku tsandzeka. Ku humelela loku nga riki ka xiviri. Loko wo tshuka u tsandzeka ku endla swilo swo karhi, u nga teka magoza yo karhi leswaku u lulamisa xiyimo. U ta dyondza eka swihoxo swa wena kutani u tiyimisela ku endla kahle enkarhini lowutaka.
Ku humelela loku nga riki ka xiviri ku nga ku pfala mahlo. U nga ha tibyela leswaku swilo swi famba kahle kasi entiyisweni a swi le ku fambeni. Kambe loko u ta sungula ku xiya leswaku swilo a swi le ku fambeni kahle, ku ta va ku nga ha ri na nkarhi wo swi lulamisa.
Xiya xikombiso lexi landzelaka. Yesu Kreste u tshame a vutisa a ku: “Swi ta n’wi pfuna yini munhu loko a pindzula misava hinkwayo kambe a lahlekeriwa hi moya-xiviri wakwe?” (Matewu 16:26) Xivutiso lexi xi khumba vanhu lava hlongorisaka rifuwo, ku nga xikombiso lexinene xa ku humelela loku nga riki ka xiviri. Mutsundzuxi wa vanhu loko swi ta etimhakeni ta ntirho, Tom Denham u tsale a ku: “Ku ehleketa ntsena hi ku kuma xikhundlha xa le henhla, ku kuma mali yo tala kumbe ku kuma swilo swo tala, a swi endli lewaku munhu a eneriseka. Ku vula leswaku u humelerile hikwalaho ka mali leyi u nga na yona a hi vutlhari naswona hi ku famba ka nkarhi u ta titwa u nga enerisekanga.”
Vanhu vo tala namuntlha va nga pfumela leswaku marito lawa i ntiyiso. Eka ndzavisiso wun’wana lowu endliweke eUnited States, “ku va ni mali yo tala” ku ve exiyin’weni xa vu-20, eka 22 wa “swilo leswi endlaka munhu a vula leswaku u humelerile evuton’wini.” Swin’wana swa swilo leswi nga exiyin’weni xo sungula, a ku ri ku va ni rihanyo lerinene, ku va ni vuxaka lebyinene ni vanhu van’wana swin’we ni ku tirha ntirho lowu u wu rhandzaka.
Handle ko kanakana, vanhu vo tala loko va vutisiwa va nga swi kota ku hambanisa exikarhi ka ku humelela ka xiviri ni ku humelela loku nga riki ka xiviri. Kambe a swi olovi ku endla xiboho lexi kombisaka langutelo lerinene malunghana ni ku humelela.


text:
XIHONDZO XO RINDZA (NKANDZIYISO WA VANDLHA) NOVEMBER 2016
Nkandziyiso lowu wu ni swihloko leswi dyondziwaka evandlheni ku sukela hi December 26, 2016 ku ya eka January 29, 2017.
Rito Leri Vuleke Swo Tala!
Yesu u tirhise rito rihi leri a ri tekiwa ri ri leri amukelekaka ni leri khumbaka mbilu?
“Hambetani Mi Khongotelana [Kumbe Ku Khutazana] Siku Rin’wana Ni Rin’wana”
Ha yini swi ri swa nkoka ku khutaza van’wana? Hi nga dyondza yini eka ndlela leyi Yehovha, Yesu na Pawulo va khutazeke van’wana ha yona? U nga va khutaza njhani van’wana hi ndlela leyi fikelelaka mbilu?
Ndlela Leyi Nhlengeletano Ya Xikwembu Yi Hleriweke Ha Yona
Yehovha i Xikwembu lexi hlelekeke. Handle ko kanakana u lava leswaku vanhu vakwe va va lava hlelekeke.
Xana Rito Ra Xikwembu I Ra Nkoka Swinene Eka Wena?
Vanhu va Xikwembu va vuyeriwa loko va tirhisa ndzayo leyi va yi kumaka eRitweni ra xona ni ku yingisa nhlengeletano ya xona.
“Ntirho I Wukulu”
U ni lunghelo ro wu seketela.
Va Humesiwe eMunyameni
Endzhaku ka loko vaapostola va file vanhu va Xikwembu va ve evuhlongeni bya le Babilona hi ndlela yihi? Va sungule ku voningeriwa njhani naswona rini?
Va Tihambanise Ni Vukhongeri Bya Mavunwa
Vanhu va Xikwembu va ntshunxiwe rini evuhlongeni bya Babilona?
“Vahuweleri Va Mfumo Va Le Britain
—Hisekani!!”
EBritain a ku vanga ni ku andza eka nhlayo ya vahuweleri va Mfumo ku ringana malembe ya khume! I yini lexi endleke leswaku vahuweleri va sungula ku tlhela va hiseka?


text:
Buku Leyi U Nga Yi Tshembaka—Xiyenge 6
Mfumo Wa Rhoma eMatin’wini Ya Bibele
Lexi i xihloko xa vutsevu eka swihloko swa nkombo swa ntlhandlamano swa magazini wa “Xalamuka!” leswi vulavulaka hi mimfumo ya nkombo ya misava ya matimba ya le matin’wini ya Bibele. Swi tsaleriwa ku kombisa leswaku Bibele ya tshembeka nileswaku yi huhuteriwe hi Xikwembu naswona yi ni rungula leri nyikaka ntshembo, ku nga ku herisiwa ka maxangu lama vangiwaka hi ku fuma ka vanhu hi ndlela yo biha.
YESU u simeke Vukreste naswona valandzeri vakwe va byi chumayele emisaveni hinkwayo hi nkarhi wa ku fuma ka Mfumo wa Rhoma. U nga tlhela u vona magondzo ya le Rhoma, mabuloho ni maribye ya xitsundzuxo ematikweni yo tanihi le Britain ni le Egipta. Masalela wolawo ya le Rhoma i ya xiviri. Ma hi tsundzuxa leswaku Yesu ni vaapostola vakwe a va ri vanhu va xiviri tanihi leswi swilo leswi va swi vuleke ni ku swi endla a swi ri swa xiviri. Hi xikombiso, loko u famba hi Gondzo ra Apiyo ra khale, u va u famba hi gondzo leri muapostola Pawulo la nga Mukreste a fambeke ha rona loko a ya eRhoma.—Mintirho 28:15, 16.
Matimu Lama Tshembekaka
Rungula ra Bibele leri vulavulaka hi Yesu ni vadyondzisiwa vakwe ku katsa ni tibuku to tala ti vulavula hi swiendlakalo swa matimu swa hi lembe-xidzana ro sungula. Luka u kombetele eka lembe leri a ku ta endleka swiendlakalo swimbirhi swa nkoka: ku sungula ka vutirheli bya Yohane Mukhuvuri ni ku khuvuriwa ka Yesu, laha a veke Kreste kumbe Mesiya. Luka u tsale leswaku swiendlakalo sweswo swi endleke “elembeni ra vu-15 ra ku fuma ka Tiberiyo Khezari [29 C.E.], loko Pontiyo Pilato a ri ndhuna-nkulu ya Yudiya, naswona Heroda a ri mufumi wa muganga wa Galeliya.” (Luka 3:1-3, 21) Luka u tlhele a vulavula hi tindhuna tin’wana ta mune ta nkoka—Filipi (makwavo wa Heroda), Lisaniya, Anasi na Kayafasi. Mavito hinkwawo ya nkombo ma tiyisekisiwe hi tibuku ta matimu. Kambe sweswi, a hi kambisiseni Tiberiyo, Pilato na Heroda.
Tiberiyo Khezari u dumile naswona ndlela leyi a a languteka ha yona a yi mpfampfarhutiwile. Hi September 15 hi lembe ra 14 C.E., Huvo ya Rhoma yi n’wi endle mufumi loko Yesu a ri ni kwalomu ka malembe ya 15 hi vukhale.
Pontiyo Pilato vito rakwe ri humelela ni ra Tiberiyo eka rungula leri tsariweke hi n’wamatimu wa Murhoma Tacitus endzhakunyana ka loko Bibele yi hetiwile. Malunghana ni rito “Vukreste” Tacitus u tsarile: “Kreste, loyi vito ra vona ri humaka eka yena, u dlayiwile hi nkarhi wa ku fuma ka Tiberiyo emavokweni ya yin’wana ya tindhuna-nkulu ta hina, ku nga Pontiyo Pilato.”
Heroda Antipasi u tiviwa tanihi wanuna la akeke muti wa Tiberiyo etlhelo ka Lwandle ra Galeliya. U tlhele a endla ndhawu yoleyo kaya rakwe. Swi nga ha endleka leswaku Heroda u pfumelele nhloko ya Yohane mukhuvuri leswaku yi tsemiwa eTiberiyo.
Rungula ra Bibele ri tlhela ri kombetela eka swiendlakalo leswi xiyekaka swa le minkarhini ya Rhoma. Malunghana ni nkarhi wa ku velekiwa ka Yesu, Bibele yi ri: “Kutani emasikwini wolawo ku hume xileriso xa nawu eka Khezari Awugusto xa leswaku vaaki va misava hinkwayo va tsarisiwa; (ku tsarisiwa ko sungula ku endliwe loko Kwirino a ri ndhuna-nkulu ya Siriya;) naswona vanhu hinkwavo va teke riendzo leswaku va ya tsarisiwa, un’wana ni un’wana emutini wa ka vona.”—Luka 2:1-3.
Tacitus ni n’wamatimu wa Muyuda Josephus havumbirhi bya vona va vulavule hi Kwirino. Ku tiyisekisa mhaka ya ku tsarisiwa koloko swi kumeke eka nawu wa tindhuna-nkulu ta le Rhoma lowu hlayisiweke eLayiburari ya le Britain. Wu hlayeka hi ndlela leyi: “Leswi masiku ya ku hlayiwa ka vanhu hi muti ni muti ma tshineleke, i swa nkoka leswaku hi lerisa vanhu hinkwavo lava tshamaka eka miganga yin’wana leswaku va tlhelela emakaya ya vona.”
Nakambe Bibele yi tlhela yi boxa “ndlala leyikulu . . . leyi veke kona enkarhini wa [Mufumi wa Rhoma] Klawudiyo.” (Mintirho 11:28) N’wamatimu wa hi lembe-xidzana ro sungula Josephus u tiyisekisa mhaka leyi. U tsarile: “Hi nkarhi wolowo ndlala a yi va tshikilela naswona vanhu vo tala va file.”
Ku engetela kwalaho, eka Mintirho 18:2, Bibele yi vula leswaku “Klawudiyo [u] lerise Vayuda hinkwavo leswaku va suka eRhoma.” Leswi seketelaka mhaka leyi i matimu ya Klawudiyo lama tsariweke kwalomu ka 121 C.E. hi n’wamatimu wa Murhoma Suetonius. Loko a vulavula hi rivengo leri Vayuda a va ri na rona eka Vakreste, Suetonius u ri, Klawudiyo “u suse Vayuda hinkwavo lava a va tshama eRhoma a tlhela a vula leswaku leswi Vayuda a va venga Vakreste, a va tshamela ku va kavanyeta.”
Bibele yi vula leswaku hi nkarhi wa ndlala leyi boxiweke laha henhla, Heroda Agripa u ambale “swiambalo swa vuhosi,” a vulavula ni ntshungu hi rirhandzu kutani wu ku: “I rito ra xikwembu, a hi ra munhu!” Endzhaku ka sweswo Bibele yi vula leswaku Agripa “a dyiwa hi swivungu kutani a timeka.” (Mintirho 12:21-23) Nakambe Josephus u rhekhode xiendlakalo lexi, a engetela vuxokoxoko byi nga ri byingani. U tsale leswaku Agripa u vule marito wolawo “a ambale nguvu leyi endliweke hi silivhere.” U tlhele a vula leswaku ‘Agripa u sungule ku twa ku vava swinene ekhwirini kutani a va ni madzolonga.’ Josephus u ri, Agripa u file endzhaku ka masiku ya ntlhanu.
Vuprofeta Lebyi Tshembekaka
Nakambe Bibele yi tamele vuprofeta lebyi xiyekaka lebyi tsariweke byi tlhela byi hetiseka hi nkarhi wa Rhoma. Hi xikombiso, loko Yesu a ya eYerusalema u ririle a tlhela a profeta ndlela leyi mavuthu ya Rhoma a ma ta lovisa muti wolowo ha yona. Yesu u te: “Masiku lawa valala va wena va nga ta aka rihlampfu ra timhandzi to tontswa ri ku rhendzela naswona va ta ku rhendzela, . . . a va nge siyi ribye ehenhla ka ribye rin’wana eka wena, hikuva a wu wu tivanga nkarhi wa ku kamberiwa ka wena.”—Luka 19:41-44.
Hambiswiritano, valandzeri va Yesu a va ta va ni nkarhi wo baleka. Njhani? Yesu u va nyike swiletelo leswi kongomeke ka ha ri ni nkarhi. U va tsundzuxe a ku: “Loko mi vona Yerusalema wu rhendzeriwa hi mavuthu lama goveke, swi tiveni leswaku ku lovisiwa ka wona ku tshinele. Kutani lava nga eYudiya a va balekele etintshaveni, lava nga exikarhi ka wona [Yerusalema] a va suke.” (Luka 21:20, 21) Swi nga ha endleka leswaku valandzeri va Yesu a va tivutisa leswaku, ‘Xana hi ta balekisa ku yini emutini lowu rhendzeriweke?’
Josephus u nyikela vumbhoni bya leswi humeleleke. Hi 66 C.E., loko ndhuna-nkulu ya le Rhoma yi kuma mali ya xibalo etempeleni leyi Vayuda a va yi kolota Varhoma, Vayuda lava xandzukeke lava hi hala tlhelo a va hlundzukile va dlaye mavuthu ya Rhoma kutani va vula leswaku se va tilawula. Eku heleni ka lembe rero, Cestius Gallus, Murhoma la nga ndhuna-nkulu ya le Siriya u gwirime a ya edzongeni a ri ni masocha ya 30 000 naswona va fike eYerusalema hi nkarhi wa nkhuvo wa vukhongeri. Gallus u nghene endzeni ka miako a tlhela a sungula ku onhetela makhumbi ya tempele kutani vaxandzuki va yisiwa evuchavela-hwahwa. Kutani swi nga languteriwanga, Gallus u tshike ku hlasela! Vayuda lava a va tsakile va hlasele mavuthu lawa a ma tlhelela endzhaku.
Vakreste vo tshembeka a va kanganyisiwanga hi swiendlakalo sweswo. Va swi xiyile leswaku va vone vuprofeta byo hlamarisa bya Yesu byi hetiseka: Muti wu rhendzeriwile hi mavuthu lama dzimeke minxaxa! Tanihi leswi mavuthu lawa ma tlheleleke endzhaku, Vakreste vo tshembeka va tirhise nkarhi wolowo leswaku va kota ku baleka. Vo tala va balekele ePela ku nga muti wa Vamatiko lowu nga hlanganyeliki etimhakeni ta politiki, lowu nga le tintshaveni leti nga le kusuhi na Yordani.
Ku humelele yini hi muti wa Yerusalema? Mavuthu ya Rhoma ma tlhelerile ma rhangeriwe hi Vespasian ni n’wana wakwe Tito—ma ri ni masocha lama ringanaka 60 000. Va hlasele muti wolowo hi nkarhi wa Paseka ya 70 C.E., va tlhakisa vaaki hinkwavo ni vapfhumba lava a va ya eYerusalema leswaku va ya tlangela nkhuvo. Mavuthu ya Varhoma ma tsemelele misinya yo tala kutani ma aka rirhangu ra timhandzi to tontswa hilaha Yesu a a profete hakona. Ku nga si hela tin’hweti ta ntlhanu muti wu lovisiwile.
Tito u lerise leswaku tempele yi nga mbundzumuxiwi; kambe masocha ma yi mbundzumuxile naswona ndhawu yoleyo yi sale yi ri rhumbi—hilaha Yesu a vuleke ha kona. Hi ku ya hi Josephus, Vayuda van’wana va 1 100 000 ni Maproselita va file, vo tala va dlayiwe hi ndlala ni mavabyi naswona van’wana va 97 000 va khotsiwile. Vo tala va yisiwe evuhlongeni eRhoma. Loko namuntlha u endzela eRhoma, u ta valanga tindhawu ta mintlango leti Tito a hetiseke ku ti endla endzhaku ka tsima ra le Yudiya. U ta tlhela u vona ni Areka ya Tito leyi nga xitsundzuxo xa ku hluriwa ka Yerusalema. Hakunene vuprofeta bya Bibele bya tshembeka etimhakeni hinkwato! Hikwalaho, i swa nkoka leswaku hi swi tekela enhlokweni leswi yi swi vulaka malunghana ni vumundzuku!
Ntshembo Lowu U Nga Pfumelaka Eka Wona
Loko Yesu a yima emahlweni ka Ndhuna-nkulu ya Murhoma Pontiyo Pilato u vulavule hi Mfumo kumbe hulumendhe leyi nga riki “xiphemu xa misava leyi.” (Yohane 18:36) I ntiyiso leswaku Yesu u dyondzise valandzeri vakwe leswaku va khongelela mfumo wolowo. U te: “Tata wa hina la nge matilweni, vito ra wena a ri kwetsimisiwe. Mfumo wa wena a wu te. Ku rhandza ka wena a ku endleke emisaveni, hilaha ku endlekaka hakona etilweni.” (Matewu 6:9, 10) Xiya leswaku Mfumo wa Xikwembu wu ta endla leswaku ku rhandza ka Xikwembu ku endleka laha misaveni, ku nga ri mfumo wa vanhu lava tikukumuxaka ni lava nga ni tihanyi.
Yesu u fuma tanihi Hosi eMfun’weni wa le tilweni. Nakambe hi ku pfumelelana ni xikongomelo xa Xikwembu xo sungula, u ta hundzula misava hinkwayo yi va paradeyisi.—Luka 23:43.
Xana Mfumo wa Xikwembu wu ta nghenelela rini eka timhaka ta vanhu? Yesu la pfuxiweke u nyikele nhlamulo leyi twisisekaka loko a vulavula na muapostola Yohane, loyi hi nkarhi wolowo a khotsiwe exihlaleni xa Patmosi hi nkarhi lowu a ku fuma Domitian makwavo wa Tito eRhoma. Yesu u te: “Ku ni tihosi ta nkombo ta ntlhanu ti wile, yin’wana yi kona, leyin’wanyana a yi si fika, kambe loko yi fika yi ta fanela ku tshama nkarhinyana wo koma.”—Nhlavutelo 17:10.
Loko Yohane a tsala marito wolawo, “tihosi” ta ntlhanu kumbe mimfumo se a yi wile: Egipta, Asiriya, Babilona, Meda-Peresiya na Grikiya. Mfumo lowu a wu fuma hi nkarhi wa muapostola Yohane a ku ri wa Rhoma. Xisweswo a ka ha sale mfumo wun’we ntsena ku nga mfumo wo hetelela wa misava ematin’wini ya Bibele. Xana mfumo wolowo a wu ta fuma njhani? A wu ta fuma nkarhi wo tanihi kwihi? Swivutiso leswi swi ta tlhuvutsiwa eka nkandziyiso lowu landzelaka wa Xalamuka!


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Levhitika 2:1-16
2 “‘Kutani loko moya-xiviri wo karhi wo tshuka wu nyikela gandzelo, ri ri gandzelo ra mavele+ eka Yehovha, gandzelo ra wona ri fanele ri va mapa+ lama silekeke kahle; naswona wu ta chela mafurha ehenhla ka rona, wu veka ni murhi wa risuna ehenhla ka rona.2 Wu fanele wu ri tisa eka vana va Aroni, lava va nga vaprista, kutani mupritsa u ta nusa voko leri teleke ra mapa ya rona lama silekeke kahle ni mafurha ya rona swin’we ni murhi wa rona wa risuna hinkwawo; u ta swi mbulukisa swi va xitsundzuxo+ xa swona ealitarini, swi va gandzelo leri endliwaka hi ndzilo ri va nun’hwelo lowu phyuphyisaka eka Yehovha.3 Kutani leswi seleke swa gandzelo ra mavele i swa Aroni ni vana+ vakwe, i nchumu wo kwetsima+ ngopfu lowu humaka emagandzelweni ya Yehovha lama endliweke hi ndzilo.4 “‘Loko wo tshuka u nyikela gandzelo, ri ri gandzelo ra mavele leri bakiweke exitikweni, ri fanele ri va mapa lama silekeke kahle, swinkwa swo-ke-comela leswi vumbekeke ku fana ni swingwavila,+ leswi tsakamisiweke hi mafurha kumbe swiphampha leswo-ke-comela+ leswi totiweke mafurha.+5 “‘Kutani loko gandzelo ra wena ku ri gandzelo ra mavele leri oxiweke ensimbini yo oxa,+ ri fanele ri va ra mapa lama silekeke kahle lama tsakamisiweke hi mafurha, ri nga cheriwanga comela.6 Ri fanele ri phemeleriwa ri va swiphemu-phemu, naswona u ta chela mafurha ehenhla ka rona.+ I gandzelo ra mavele.7 “‘Loko gandzelo ra wena ku ri gandzelo ra mavele leri humaka egalazeni leri nga ni mafurha, ri fanele ri endliwa hi mapa lama silekeke kahle lama nga ni mafurha.8 Eka Yehovha u fanele u tisa gandzelo ra mavele leri endliweke hi leswi; ri fanele ri nyiketiwa muprista, yena u ta ri tshineta ekusuhi ni alitari.9 Kutani muprista u fanele a tlakusa rin’wana ra gandzelo leri ra mavele ri va xitsundzuxo+ xa rona naswona u fanele a ri mbulukisa ealitarini ri va gandzelo leri endliweke hi ndzilo, ri va nun’hwelo lowu phyuphyisaka eka Yehovha.+10 Kutani leswi seleke swa gandzelo ra mavele i swa Aroni ni vana vakwe, i nchumu wo kwetsima ngopfu wa magandzelo ya Yehovha lama endliweke hi ndzilo.+11 “‘Mi nga tshuki mi nyikela gandzelo ra mavele leri endliweke hi nchumu lowu cheriweke comela+ eka Yehovha, hikuva a mi fanelanga mi mbulukisa mbila leyi vileke ni vulombe swi va gandzelo ra Yehovha leri endliweke hi ndzilo.12 “‘Mi ta swi nyikela eka Yehovha kukota gandzelo ra swirhangana,+ kutani swi nga tshuki swi tisiwa ehenhla ka alitari leswaku swi va nun’hwelo lowu phyuphyisaka.13 “‘Gandzelo rin’wana ni rin’wana ra wena ra mavele u ta ri lunga hi munyu;+ u nga tshuki u pfumelela leswaku munyu wa ntwanano+ wa Xikwembu xa wena wu pfumaleka egandzelweni ra wena ra mavele. U ta nyikela munyu swin’we ni gandzelo rin’wana ni rin’wana ra wena.14 “‘Loko wo tshuka u nyikela eka Yehovha gandzelo ra mavele ra mihandzu leyi wupfaka ku sungula, u fanele u nyikela min’oko ya rihlaza leyi oxiweke hi ndzilo, leswi kandziweke swa mavele lamantshwa, swi va gandzelo ra mavele ra mihandzu ya wena leyi wupfaka ku sungula.+15 U fanele u chela mafurha ehenhla ka swona, u chela ni murhi wa risuna ehenhla ka swona. I gandzelo ra mavele.+16 Kutani muprista u fanele a mbulukisa xitsundzuxo+ xa swona, hileswaku swin’wana swa leswi kandziweke swa swona ni mafurha swin’we ni murhi wa swona hinkwawo wa risuna, swi va gandzelo ra Yehovha leri endliweke hi ndzilo.


text:
Broxara Leyi Humesiweke Hi Tindzimi To Tala Leyi Nga Ni Swifaniso Leswi Dyondzisaka
Odval u tshama eMongolia. A nga tiyiseki leswaku u ni malembe mangani kambe u ehleketa leswaku u velekiwe hi 1921. Loko a ha ri ntsongo, a khathalela swifuwo swa ka vona naswona u lo nghena xikolo lembe rin’we ntsena. A nga koti ku hlaya. Hambiswiritano, broxara leyi kokaka mahlo ya ha ku n’wi pfuna leswaku a tiva Xikwembu ni ku dyondza hi vumundzuku lebyi tsakisaka lebyi nga ta kumiwa hi vanhu lava xi yingisaka. Vutivi byolebyo byi n’wi khumbe mbilu.
Broxara leyi, leyi humesiweke hi 2011 hi Timbhoni ta Yehovha yi kumeka hi mixaka yimbirhi. Hatimbirhi ka tona ti ni swifaniso swo saseka kambe ti hambana hi leswaku leyin’wana a yi na marito yo tala.
Broxara leyi nga ni marito yo tala leyi nge, Yingisa Xikwembu Kutani U Hanya Hilaha Ku Nga Heriki yi ta kumeka hi tindzimi ta 583, kasi leyin’wana leyi nge Yingisa Xikwembu yi ta kumeka hi tindzimi ta 483. Ringanisa leswi ni Vumbiwa Bya Misava Hinkwayo Bya Timfanelo Ta Vanhu Bya Nhlangano Wa Matiko, lebyi hi October 2013 byi hundzuluxeriweke hi tindzimi ta 413. Ku tlula kwalaho, se ku fambisiwe tikopi ta kwalomu ka 80 wa timiliyoni ta tibroxara letimbirhi.
Le Brazil, wansati un’wana la kuleke u amukele broxara leyi nge, Yingisa Xikwembu ivi a ku: “Swa tsakisa ku tiva leswaku ku ni vanhu lava khathalaka hi vanhu vo fana na mina. A ndzi nga ti amukeli timagazini ta n’wina hikuva a ndzi swi koti ku hlaya. Kambe ndzi lava broxara leyi.”
Brigitte, wansati loyi a nga kotiki ku hlaya loyi a tshamaka eFurwa, u te: “Masiku hinkwawo ndzi tsakela ku languta swifaniso leswi nga eka broxara leyi.”
Laha Afrika Dzonga, Mbhoni yin’wana yi tsale yi ku: “Ndzi kume broxara yo antswa leyi ndzi pfunaka leswaku ndzi byela vanhu ntiyiso wa le Bibeleni endhawini leyi va vulavulaka Xichayina. Ndzi ve ni lunghelo ra ku bula ni man’wana ya mathwasana ya le yunivhesiti, vanhu vo tlhariha swinene hambi ku ri vanhu lava nga swi kotiki ku hlaya. Broxara leyi nge, Yingisa Xikwembu Kutani U Hanya Hilaha Ku Nga Heriki yi ndzi pfuna leswaku ndzi kota ku pfuna van’wana leswaku va twisisa tidyondzo ta xisekelo ta Bibele hi xihatla. Ku nga si hela ni 30 wa timinete, ndzi va ndzi sungule dyondzo ya Bibele.”
Timbhoni timbirhi ta xisati le Jarimani ti dyondza ni mpatswa wun’wana lowu dyondzekeke. Nuna wa kona u tsake ngopfu loko ti n’wi nyika broxara ivi a ku: “Ha yini mi nga ndzi nyikanga broxara leyi khale? Yi ndzi pfuna ku twisisa swiendlakalo ni tinhlamuselo ta Bibele hi ku olova.”
Wansati un’wana la nga twiki, le Australia u te: “Malembe yo tala a ndzi tshama endlwini leyi ku tshamaka tinani. A ndzi ri ni vuxaka lebyikulu ni varhangeri va kereke ku tlula lavan’wana. Hambiswiritano, a nga kona ni un’we wa vona loyi a ndzi dyondziseke leswaku Mfumo wa Xikwembu i yini. Swifaniso leswi nga endzeni ka broxara leyi, swi ndzi pfune ku twisisa leswi Matewu 6:10 yi vulaka swona.”
Rhavi ra Timbhoni ta Yehovha le Canada ri tsale ri ku: “Endzhaku ka ku vona broxara leyi nge Yingisa Xikwembu hi Xikrio, vanhu vo tala va le Sierra Leone va susumeteleke ku vula leswaku hakunene Timbhoni ta Yehovha ti tirha hi matimba leswaku ti burisana ni van’wana hi rungula ra Bibele. Van’wana va vule leswaku ‘Timbhoni ta Yehovha ti khathala ngopfu hi vanhu kambe vo tala a va endli tano.’ ”
DYONDZA SWO TALA
Xihondzo xo Rindza—Ku Hava Magazini Wun’wana Lowu Fanaka Ni Lowu
Hi kandziyisa ni ku hangalasa magazini wa Xihondzo xo Rindza emisaveni hinkwayo hi tindzimi to tlula 190. Ti famba njhani timagazini letin’wana loko ti pimanisiwa ni lowu?


text:
XIHONDZO XO RINDZA JANUARY 2014
Xana Rifu I Makumu Ya Swilo Hinkwaswo?
Rifu i nchumu lowu tikaka ku bula ha wona eka vanhu vo tala. Vanhu vo tala a va swi lavi ku fa. Xana rifu ri nga herisiwa?
Ndzhombo Wa Rifu
Swa boha leswaku hinkwerhu hi ta hetelela hi file. Ndzhombo wa rona wu endle leswaku vanhu vo tala va lava tinhlamulo.
Vanhu Va Lava Ku Herisa Rifu
Ematin’wini hinkwawo, vanhu va lavisise tindlela to herisa rifu. Xana swa koteka ku herisa rifu?
Rifu A Hi Makumu Ya Swilo Hinkwaswo!
Ha yini Yesu a fanisa rifu ni ku etlela? Xana hi nga dyondza yini eka ku pfuxiwa ka vafi loku tsariweke eBibeleni?
Ha Yini Xikwembu Xi Pfumelela Ku Xaniseka?
Buku yo sungula ya Bibele yi hlamusela leswaku ha yini Xikwembu xi pfumelela swilo swo biha swi humelela loko ku ri hileswaku xi ni matimba yo swi herisa?
Xana A Wu Swi Tiva?
Eminkarhini ya Yesu, xana minyikelo ya le tempeleni a yi nyikeriwa njhani? Xana Luka mutsari wa Bibele a ri n’wamatimu la pakanisaka?
“Yehovha A Nga Ndzi Rivalanga”
Wansati loyi a dzike swinene eka vukhongeri byakwe u hetelele a kume tinhlamulo ta Matsalwa ta swivutiso swakwe malunghana ni leswaku ha yini hi fa ni leswaku ku endleka yini endzhaku ka rifu. Dyondza ndlela leyi ntiyiso wu cinceke vutomi byakwe ha yona.
Ntshembo Wa Ku Pfuxiwa Ka Lava Feke
Vaapostola va Yesu a va tshembela eka ku pfuxiwa ka vafi. Ha yini?
Tinhlamulo Ta Swivutiso Swa Bibele
Xana u tiva yini hi Xikwembu? I yini leswi hi nga swi dyondzaka leswaku hi xi tiva ku antswa?
Swin'wana Leswi Nga Kona Eka Website Leyi
Xikwembu Xi Rhandza Leswaku Ndzi Endla Yini Hi Vutomi Bya Mina?
Xana u lava xikombiso kumbe xivono xo hlawuleka leswaku u tiva leswi Xikwembu xi rhandzaka leswaku u swi endla hi vutomi bya wena? Kuma nhlamulo ya Bibele.


text:
MARCH 19, 2014
MAHUNGU YA MISAVA
Guy H. Pierce, Xirho Xa Huvo Leyi Fumaka Ya Timbhoni Ta Yehovha, U File A Ri Ni Malembe Ya 79
Guy H. Pierce, xirho xa Huvo leyi Fumaka ya Timbhoni ta Yehovha etsindza wa tona eBrooklyn, le New York, u file hi Ravumbirhi, March 18. A a ri ni malembe ya 79.
Handle ka nsati wakwe Penny, Nkulukumba Pierce u siye vana vakwe va tsevu, vatukulu ni vatukulu-xinguwe vo hlayanyana. Nakambe u tsundzukiwa swinene hi Timbhoni ta Yehovha emisaveni hinkwayo leti a a ti teka tanihi ndyangu wakwe.
Eka papila leri swirho-kulobye swa Huvo leyi Fumaka swi ri tsaleke, swi te: “Ku tsundzuka xivindzi ni ripfumelo rakwe leswi a swi kombiseke evuton’wini byakwe bya laha misaveni swi ta hambeta swi hi tiyisa hi masiku.”
Media Contact(s):
International: J. R. Brown, Office of Public Information, tel. +1 718 560 5000


text:
Veka Swipimelo Leswi Twisisekaka
“Ku kurisa vana u ri wexe a hi matlangwana—ngopfu-ngopfu loko va nghena emalembeni ya kondlo-a-ndzi-dyi laha va titwaka va lava ku xandzukela vatswari va vona, ku fana ni vana van’wana vo tala.”—DULCE WA LE AFRIKA DZONGA.
Ntlhontlho.
Bibele yi profete leswaku “emasikwini yo hetelela,” vana vo tala a va ta va “lava nga yingisiki vatswari.”—2 Timotiya 3:1, 2.
Swiringanyeto.
Tsundzuka leswaku “vana va fanele va tiva milawu ya vatswari va vona ni leswi va swi languteleke eka vona.” (Buku leyi nge The Single Parent Resource, leyi tsariweke hi Brook Noel) Barry G. Ginsberg, mutivi wa mianakanyo loyi a pfunaka vana ni mindyangu, u ri: “Loko vatswari va vekela vana va vona swipimelo leswi twisisekaka swi endla leswaku ndyangu wu tshama wu tsakile naswona wu nga vi na ntshikilelo lowukulu.” U tlhele a ku: “Loko swipimelo swa hina swi twisiseka swi tlhela swi hlamuseriwa kahle, swi ta wu olovela ndyangu leswaku wu tshama wu tsakile.” U nga va vekela njhani swipimelo leswi twisisekaka?
Tiyisa voko. (Matewu 5:37) Nkambisiso wun’wana wa le Australia wu kombise leswaku vana va tala ku phungela loko vatswari va vona va va tshika va tifuma. Bibele yi ri: “N’wana la kulaka a nga layiwi, u ta khomisa mana wa yena tingana.”—Swivuriso 29:15, Bibele—Mahungu Lamanene.
U nga tshiki vana va wena va tifuma hikwalaho ko titwa nandzu hileswi u nga mutswari loyi a nga yexe. Yasmin loyi a tshahiweke exihlokweni xo sungula u ri: “Minkarhi yin’wana ndzi twela vana va mina vusiwana hileswi ndzi va kurisaka ndzi ri ndzexe.” Kambe hilaha hi nga ta swi vona hakona, hambileswi vonelo rakwe a ri nga hoxanga, a nga ri pfumelelanga leswaku ri n’wi endlisa swihoxo.
Namarhela leswi u swi vulaka. Magazini wa American Journal of Orthopsychiatry yi ri: “Loko vana va tiva leswaku loko va phungela va ta tshinyiwa naswona va nga ha xupuriwa, swi nga ha endla leswaku va tshika ku phungela ni ku nyenyela.” Yasmin u ri: “Ndzi tshame ehansi ni swifanyetana swa mina ndzi swi byela leswaku loko swo phungela ndzi ta swi xupula. Kutani loko swi endla tano, ndza swi xupula. Hambileswi ndzi ringetaka ku namarhela leswi ndzi swi vulaka, ndzi dyondze ku rhanga ndzi yingisa leswi swi swi vulaka ivi ndzi swi hlamusela hi moya wo rhula ndlela leyi swiendlo swa swona swi wu khumbeke ha yona ndyangu hinkwawo. Kutani hi kona ndzi swi xupulaka hilaha a ndzi swi lemukise hakona eku sunguleni.”
Va anakanyele; u nga va tshinyi u hlundzukile. Hambileswi u lavaka ku tiyisa voko eka swilo leswi lulameke, u fanele u tlhela u anakanyela loko xiyimo xi lava leswaku u endla tano. “Vutlhari lebyi humaka ehenhla”—leswi vulaka leswaku lebyi humaka eka Xikwembu—bya “anakanyela,” hilaha Yakobo 3:17 yi vulaka hakona. Vanhu lava anakanyelaka a va hatliseli ku teka goza kumbe ku ri teka va ha hlundzukile kumbe ku tshinya van’wana hileswi ku nga ntolovelo wa vona ku endla tano. Ematshan’weni ya sweswo, va rhanga hi ku ehleketa hambi ku ri ku khongela hi mhaka yoleyo xisweswo va kota ku ehlisa moya ni ku teka goza leri faneleke.
Ku namarhela leswi u swi vulaka, ku tiyisa voko ni ku anakanyela—swin’we ni xikombiso xa wena lexinene—swi ta ku pfuna leswaku u veka swipimelo leswi nga ta endla leswaku kaya ra wena ri va vutumbelo bya xiviri eka vana va wena.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Swivuriso 7:1-27
7 N’wananga, hlayisa marito ya mina,+ onge u nga tihlayisela swileriso swa mina.+2 Hlayisa swileriso swa mina kutani u ya emahlweni u hanya,+ ni nawu wa mina ku fana ni ndzololo+ ya mahlo ya wena.3 Swi tsimbe etintihweni ta wena,+ naswona u swi tsala exiphepherheleni xa mbilu ya wena.+4 Byela vutlhari+ u ku: “U makwerhu wa xisati”; naswona onge u nga vula ku twisisa u ku, “U xaka ra mina ra xisati,”5 leswaku swi ku rindza u nga hlaseriwi hi wansati wa mufambi,+ ni munhu wumbe la endlaka marito yakwe ma rhetela.+6 Hikuva ndzi yime efasitereni ra yindlu ya mina, ndzi languta ehansi eka xo siva fasitere+ xa mina,7 leswaku ndzi ta va vona kahle lava nga riki na ntokoto.+ A ndzi tsakela vana va vanhu leswaku ndzi ta xiyisisa jaha leri nga ni mbilu leyi pfumalaka vutlhari,+8 ri hundza hi xitarata ekusuhi ni yinhla ya yena, kutani ri famba ri ya endlwini ya yena,+9 loko ri rhengile,+ nimadyambu ya siku, loko ri sungula ku pela ni ku dzwihala.10 Waswivo, a ku ri ni wansati la n’wi hlanganisaka, a ri ni nguvu ya nghwavava+ ni mbilu leyi kanganyisaka.11 U ni pongo naswona u sihalarile.+ Milenge yakwe a yi tshami endlwini yakwe.+12 U kumeka ehandle, u kumeka ni le mintsendzeleni,+ naswona u tumbelela+ ekusuhi ni yinhla yin’wana ni yin’wana.13 Kutani u n’wi khomile, a n’wi ntswontswa.+ U ni vurhena, u sungula ku n’wi byela a ku:14 “Switlhavelo swa xinakulobye a swi boheleriwe eka mina.+ Namuntlha ndzi hetisise switshembiso swa mina leswi hlambanyiweke.+15 Hi yona mhaka leyi ndzi humeke ku ta hlangana na wena, ndzi lava xikandza xa wena, leswaku ndzi ku kuma.16 Ndzi khavise mubedo wa mina hi swiandlalo, hi swilo swo tala swa mavalavala, ntsembyana wa Egipta.+17 Ndzi n’wan’wasele sangu ra mina hi mira, hi timhangani ni sinamoni.+18 Tana, a hi nwe ntalo wa rirhandzu ra hina ku fikela nimixo; a hi tiphine havumbirhi bya hina hi swikombiso swa rirhandzu.+19 Hikuva nuna wa mina a nga kona endlwini yakwe; u teke riendzo a ya ekule swinene.+20 U fambe ni nkwama wa mali. U ta vuya endlwini yakwe loko n’weti wu thwasa.”21 U hambukise jaha leri hi marito yo tala lama khorwisaka.+ Wa ri kanganyisa hi milomu yo olova.+22 Hi xitshuketa wa ri landzelela,+ ku fana ni nkunzi leyi yaka eku dlayiweni, onge hiloko a boheleriwe ku nyikiwa ndzayo hi xiphukuphuku,23 ku fikela loko nseve wu boxa xivindzi xa rona,+ ku fana niloko nyenyana yi hatlisela exirimbaneni,+ a ri swi tivanga leswaku swi katsa moya-xiviri wa rona.+24 N’wina vana, sweswi ndzi yingiseni kutani mi nyikela nyingiso emaritweni ya nomu wa mina.+25 Mbilu ya n’wina yi nga hambukeli etindleleni takwe. Mi nga rhendzeleki etindleleni takwe.+26 Hikuva va tele lava a endleke leswaku va dlayiwa,+ ni hinkwavo lava dlayiweke hi yena va tele.+27 Yindlu+ yakwe i tindlela leti yaka eSheol; ti rhelela ti ya emakamareni ya le mpfungwe ya rifu.+


text:
LANGUTELO RA BIBELE
Swisiwana
Xana Xikwembu xa khathala hi swisiwana?
“Mukhuva wa n’wina wa vutomi a wu pfumale rirhandzu ra mali . . . Hikuva [Xikwembu] xi te: ‘Ndzi nga ka ndzi nga ku tshiki naswona ndzi nga ka ndzi nga ku fularheli.’”—Vaheveru 13:5.
NDLELA LEYI XIKWEMBU XI KHATHALAKA HA YONA
Loko mugandzeri wa Xikwembu a koka exilogweni, nkhathalelo wa xona wu nga ha vonaka hi tindlela to hambana-hambana. Yin’wana ya tona i nseketelo lowu humaka eka Vakreste-kulobye. * Yakobo 1:27 yi ri: “Muxaka wa vugandzeri lebyi baseke ni lebyi nga nyamangiki hi ku ya hi langutelo ra Xikwembu tlhelo Tata wa hina hi lowu: ku khathalela lava nga riki na vatswari ni tinoni enhlomulweni wa tona.”
Vakreste vo sungula a va pfunana. Hi xikombiso, loko ku profetiwe leswaku ndlala leyikulu a yi ta hlasela eYudiya, Vakreste va le mutini wa Siriya wa Antiyoka va tiyimisele “ku rhumela swo phalala vamakwavo lava tshamaka eYudiya.” (Mintirho 11:28-30) Hikwalaho ka sweswo, Vakreste-kulobye lava a va ri swisiwana va kume swakudya leswi a va swi lava swinene. Ku hanana koloko loku humaka embilwini ku kombise rirhandzu ra Vukreste hi swiendlo.—1 Yohane 3:18.
Swisiwana swi nga tipfuna njhani?
“Mina Yehovha, ndzi Xikwembu xa wena, Loyi a ku dyondziselaka ku ku pfuna.”—Esaya 48:17, 18.
XIKWEMBU XA HI PFUNA LESWAKU NA HINA HI TIPFUNA
Hilaha vanhu va timiliyoni va swi xiyeke hakona, vutlhari lebyi nga eBibeleni bya pfuna naswona byi nyikela nkongomiso lowunene. Swivuriso 2:6, 7 yi ri: “Yehovha u nyika vutlhari; enon’wini wakwe ku ni vutivi ni ku twisisa. Lavo lulama u ta va hlengeletela vutlhari lebyi pfunaka.” Loko vanhu va lavisisa vutlhari byebyo va tlhela va byi tirhisa, va vuyeriwa.
Hi xikombiso, va papalata mikhuva leyi nga ni khombo ni leyi dyaka mali yo tala, yo tanihi ku tirhisa swidzidziharisi ni ku nwa byala ku tlula mpimo. (2 Vakorinto 7:1) Nakambe va va vanhu vo tshembeka, lava nga ni matirhelo lamanene ni lava nga ni vutihlamuleri, xisweswo va pfulekeriwa hi tindlela to kuma mintirho kumbe ku tekiwa tanihi vatirhi lavanene. Vaefesa 4:28 yi ri: “Muyivi a nga ha tlheli a yiva, kambe ematshan’weni ya sweswo a a tirhe hi matimba, . . . leswaku a kuma xo xi avela loyi a pfumalaka.”
Xana byi kona vumbhoni lebyi kombisaka leswaku vutlhari lebyi nga eBibeleni bya swi pfuna swisiwana?
“Vutlhari bya Xikwembu byi tikombisa byi lulamile hi vuyelo bya byona.”—Matewu 11:19, The New English Bible.
VUYELO LEBYI NYIKELAKA VUMBHONI
Wilson, loyi a a ri mutirhi wa nkarhinyana loyi a tshamaka eGhana, a a ta heleriwa hi ntirho hileswi kontraka yakwe a yi ri kusuhi ni ku hela. Hi siku rakwe ro hetelela loko a ri karhi a hlantswa movha wa mininjhere, u kume mali endhawini leyi ku tshamaka mindzhwalo eka yona. Murhangeri wakwe u n’wi byele leswaku a yiva mali yoleyo. Kambe Wilson, loyi a nga Mbhoni ya Yehovha, u arile. Kutani u tlherisele mali yoleyo eka n’wini wa yona. Ematshan’weni yo heleriwa hi ntirho, u thoriwe ku va mutirhi wa nkarhi hinkwawo naswona endzhaku ka nkarhi u tlakusiwile entirhweni.
Le Yuropa, Géraldine u heleriwe hi ntirho hileswi muthori wakwe a a venga Timbhoni ta Yehovha. Hambiswiritano, mana wa muthori yoloye u n’wi byele leswaku u endle xihoxo lexikulu. U te: “Loko u lava mutirhi wo tshembeka ni loyi a nga ta wu tekela enhlokweni ntirho wakwe, tlhola Mbhoni ya Yehovha.” N’wana wakwe u endle ndzavisiso hi Timbhoni kutani u tlhele a thola Géraldine.
Loko Sarah, manana loyi a nga yexe wa le Afrika Dzonga, a langutane ni minkarhi yo tika, u tivonele hi ya yena rirhandzu ra Vukreste hi mintirho loko swirho swa vandlha ra ka vona swi nyike ndyangu wakwe swakudya ni ku wu pfuna hi xo famba. Endzhakunyana, vana vakwe va te: “Hi ni vatswari vo tala evandlheni.”
Leswi ko va swikombiso swi nga ri swingani ntsena. Swikombiso leswi swi hi tsundzuxa marito lama nga eka Swivuriso 1:33 lama nge: “Loko ku ri loyi a ndzi yingisaka [Yehovha], u ta tshama a sirhelelekile.” Marito wolawo i ntiyiso hakunene!
^ ndzim. 5 Ematikweni man’wana, hulumendhe yi pfuna swisiwana hi tlhelo ra timali. Kambe ematikweni lawa mpfuno wolowo wu nga riki kona, vanhu lava ngopfu-ngopfu va nga ni vutihlamuleri byo pfuna swisiwana i maxaka ya swona.—1 Timotiya 5:3, 4, 16.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yeremiya 43:1-13
43 Kuteloko Yeremiya a heta ku byela vanhu hinkwavo marito hinkwawo ya Yehovha Xikwembu xa vona, lawa Yehovha Xikwembu xa vona a n’wi rhumeke leswaku a va byela wona, ina, marito lawa hinkwawo,+2 Azariya n’wana wa Hoxaya+ na Yohanani+ n’wana wa Kariya ni vanhu hinkwavo lava tikukumuxaka+ va byela Yeremiya, va ku: “Wena u vulavula mavunwa.+ Yehovha Xikwembu xa hina a nga ku rhumanga, a ku, ‘Mi nga ngheni aEgipta mi luvela kona.’+3 Kambe u kuceteriwa hi Baruku+ n’wana wa Neriya ku lwa na hina leswaku hi nyiketiwa evokweni ra Vakalidiya, leswaku va hi dlaya kumbe va hi yisa evukhumbini eBabilona.”+4 Yohanani n’wana wa Kariya ni varhangeri hinkwavo va mavandla ya nyimpi ni vanhu hinkwavo a va ri yingisanga rito ra Yehovha,+ leswaku va hambeta va tshama etikweni ra Yuda.+5 Kutani Yohanani n’wana wa Kariya ni varhangeri hinkwavo va mavandla ya nyimpi va teka masalela hinkwawo ya Yuda lama vuyeke ematikweni hinkwawo lawa a ma hangalakele eka wona, leswaku ma ta tshama nkarhinyana etikweni ra Yuda,+6 hambi ku ri vanhu lava tiyeke emirini, vavasati ni swihlangi ni vana va vanhwanyana va hosi+ ni moya-xiviri wun’wana ni wun’wana lowu Nebuzaradani+ murhangeri wa varindzi a wu pfumeleleke wu tshama na Gedaliya+ n’wana wa Ahikama+ n’wana wa Xafani,+ na Yeremiya lowa muprofeta na Baruku+ n’wana wa Neriya.7 Eku heteleleni va fike etikweni ra Egipta,+ hikuva a va ri yingisanga rito ra Yehovha; kutani hakatsongo-tsongo va fika eTahapenese.+8 Kutani rito ra Yehovha ri fika eka Yeremiya eTahapenese, ri ku:9 “Teka maribye lamakulu, u ma fihla endzhopeni wo aka evuandlalweni bya switina lebyi nga enyangweni ya yindlu ya Faro eTahapenese ematihlweni ya Vayuda.+10 U fanele u va byela u ku, ‘Yehovha wa mavuthu, Xikwembu xa Israyele, u te: “Maswivo, ndzi rhumela leswaku ku ya tekiwa Nebukadretsara hosi ya Babilona,+ nandza wa mina,+ ndzi ta veka xiluvelo xakwe ehenhla ka maribye lawa ndzi ma fihleke, kunene u ta anamisa ntsonga wakwe lowunene ehenhla ka wona.11 Kutani u fanele a fika a hlasela tiko ra Egipta.+ Mani na mani la faneriwaka hi ntungu lowu dlayaka u ta kuma ntungu lowu dlayaka, mani na mani la faneriwaka hi vukhumbi u ta kuma vukhumbi, naswona mani na mani la faneriwaka hi banga u ta ku-ma banga.+12 Ndzi ta lumeka ndzilo etindlwini ta swikwembu swa Egipta;+ kunene u ta va hisa, a va yisa evukhumbini, a titsondzela etikweni ra Egipta, hilaha murisi a titsondzelaka hakona hi nguvu yakwe,+ entiyisweni u ta huma kona hi ku rhula.13 Kunene u ta tshovelela tiphuphu ta le Beta-xemexe, leyi nga etikweni ra Egipta; ni tindlu ta swikwembu swa Egipta u ta ti hisa hi ndzilo.”’”


text:
Xivutiso 2: Ku Ta Humelela Yini Loko Ndzi Fa?
ROMAN a ha ri mufana loko munghana wakwe a fa eka mhangu ya movha. U ri: “Ku feriwa hi munghana wa mina swi ndzi khumbe swinene. Ku hundze malembe yo tala endzhaku ka mhangu yoleyo kambe a ndza ha tivutisa leswaku ku humelela yini hi hina loko hi fa.”
Ha yini u vutisa?
Swi tikomba onge a hi swa ntumbuluko ku va vanhu va fa. Ku nga khathariseki leswaku hi ni malembe mangani, hakanyingi a hi swi lavi ku fa. Vo tala va chava leswi endlekaka endzhaku ka loko vanhu va file.
Xana van’wana va ri yini?
Vo tala va tshemba leswaku loko munhu a fa, ku ni xiphemu lexi salaka xi hanya. Va tshemba leswaku vanhu lavanene va ta kuma hakelo etilweni, loko lavo biha va ta xupuriwa hilaha ku nga heriki hikwalaho ka swidyoho swa vona. Van’wana va anakanya leswaku loko munhu a fa u va a nga ha ri kona naswona a nga ha tsundzukiwi hi ku helela.
Xana tinhlamulo teto ti kombisa langutelo rihi?
Nhlamulo yo sungula yi endla swi vonaka onge loko munhu a fa, u va a nga fanga hi ku helela. Ya vumbirhi yi endla swi vonaka onge vutomi a byi na xikongomelo. Lava ehleketaka leswaku vutomi a byi na xikongomelo va nga va ni langutelo leri hoxeke ra leswaku: “A hi dyeni hi nwa, hikuva mundzuku hi ta fa.”—1 Vakorinto 15:32.
Xana Bibele yi dyondzisa yini?
Bibele a yi dyondzisi swona leswaku loko munhu a fa ku ni xiphemu xin’wana lexi hambetaka xi hanya. Xikwembu xi huhutele Hosi Solomoni leswaku a tsala a ku: “Lava hanyaka va swi tiva leswaku va ta fa; kambe loko ku ri lava feke, a va tivi nchumu nikatsongo.” (Eklesiasta 9:5) Lava nga ‘tiviki nchumu’ a va tivi nchumu hileswi endlekaka lomu va nga kona. A va koti ku endla nchumu. Kutani lava feke va nge swi koti ku pfuna kumbe ku vavisa lava hanyaka.
Ku hambana ni leswi vo tala va swi tshembaka, a ku nga ri xikongomelo xa Xikwembu leswaku vanhu va fa. Xi vumbe munhu wo sungula, ku nga Adamu, a ri na ntshembo wa ku hanya hilaha ku nga heriki laha misaveni. Nkarhi wo sungula lowu Xikwembu xi vulavuleke hi rifu hi loko xi byela Adamu hi nxupulo wa ku nga yingisi. Xi yirise Adamu leswaku a nga dyi eka murhi wo karhi kutani xi n’wi lemukisa leswaku loko o wu dya, a a ta “fa hakunene.” (Genesa 2:17) Loko Adamu na Evha a va lo yingisa, vona swin’we ni vatukulu va vona lava tshembekaka eka Xikwembu a va ta va va hanye hilaha ku nga heriki laha misaveni.
Adamu u hlawule ku xi ba hi makatla xilemukiso xa Xikwembu. U dyohile hileswi a nga yingisangiki Xikwembu kutani u file. (Varhoma 6:23) Ku hava xiphemu xa Adamu lexi saleke xi hanya loko a fa. Ematshan’weni ya sweswo, loko Adamu a fa a nga ha vanga kona. Xikwembu xi byele Adamu xi ku: “U ta dya xinkwa hi nyuku wa xikandza xa wena kukondza u tlhelela emisaveni hikuva u humesiwe eka yona. Hikuva u ntshuri u ta tlhelela entshurini.” (Genesa 3:19) Leswi vanhu hinkwavo va humaka eka Adamu, hi tswariwe hi ri ni xidyoho ni rifu leswi sukaka eka yena.—Varhoma 5:12.
Hambileswi Adamu a hlawuleke ku nga yingisi, Xikwembu xi ta hetisisa xikongomelo xa xona xa ku tata misava hi vatukulu va Adamu. (Genesa 1:28; Esaya 55:11) Ku nga ri khale, Yehovha u ta pfuxa vanhu vo tala lava feke. Loko a vulavula hi nkarhi wolowo, muapostola Pawulo u te: “Ku ta va ni ku pfuxiwa ka lava lulameke ni ka lava nga lulamangiki.”—Mintirho 24:15.
Roman, loyi a tshahiweke eku sunguleni, u dyondze Bibele kutani a tiva leswi yi swi dyondzisaka hi rifu na Yehovha Xikwembu. Leswi a swi kumeke swi n’wi khumbe swinene. Hlaya rungula rakwe exihlokweni lexi nge “Bibele Yi Hundzula Vutomi Bya Vanhu”.
DYONDZA SWO TALA
Lava Feke Va Kwihi?
Dyondza hi leswi Bibele yi swi vulaka malunghana ni lava feke ni leswaku ha yini vanhu va fa.
Hi Wihi Ntshembo Lowu Hi Nga Na Wona Hi Lava Feke?
Ha yini Xikwembu xi ta pfuxa vanhu lava nga lulamangiki?


text:
JANUARY 5, 2016
NAMIBIA
Huvo Leyi Tlakukeke Ya Le Namibia Yi Yima Ni Timfanelo Ta Vavabyi Ni Ntshunxeko Wa Vukhongeri
Huvo leyi Tlakukeke ya Vuavanyisi ya le Namibia yi endle xiboho xo sirhelela timfanelo ta vavabyi to va va tiendlela swiboho emhakeni ya vutshunguri. Huvo yi tlhele yi amukela rungula leri tsariweke ka ha ri emahlweni leri kongomisaka vaongori malunghana ni ndlela leyi muvabyi a lavaka ku tshunguriwa ha yona.
Ku Velekiwa Ka N’wana Ni Vutshunguri Bya Xihatla
Mhaka ya nawu leyi yeke eka Huvo a yi khumba rihanyo ra Efigenia Semente loyi a nga Mbhoni ya Yehovha. Hi nkarhi lowu a a fanele a kuma n’wana wakwe wa vunharhu, Manana Semente u tivise dokodela rakwe leswaku a nga lavi ku pomperiwa ngati hikwalaho ka vukhongeri byakwe. U tlhele a n’wi nyika khadi ra ngati leri a ri tiyisekisa leswaku a nga pomperiwi ngati. Eka khadi rolero, Manana Semente u hlamusele xivangelo xakwe xo ala ku pomperiwa ngati kutani a hlawula nuna wakwe tanihi muvulavuleri wakwe wa swa vutshunguri leswaku a n’wi endlela swiboho loko a titivarile.
Dokodela u n’wi pfunile leswaku a kuma n’wana wakwe wa nhwanyana hi September 8, 2012, kambe Manana Semente a a fanele a endliwa vuhandzuri emahlweni ko va a kuma n’wana. Leswi nuna wakwe a ri muvulavuleri wakwe wa swa vutshunguri u pfumerile. Hambiswiritano ku ve ni swiphiqo hi nkarhi wa vuhandzuri naswona dokodela u vone swi ri swa nkoka leswaku a pomperiwa ngati. Nkulukumba Semente u arile leswaku nsati wakwe a pomperiwa ngati hi ku pfumelelana ni khadi rakwe ra ngati. Dokodela u n’wi endle vuhandzuri handle ko n’wi pompela ngati kambe hemoglobini ya Manana Semente a yi ri ehansi.
Huvo Leyi Tlakukeke Yi Nghenelela
Hi September 13, 2012, loko Manana Semente a ri karhi a hlakarhela eka vuhandzuri byakwe, buti wakwe u endle xikombelo eka Huvo Leyi Tlakukeke ya le Namibia leswaku a vekiwa tanihi muvulavuleri wakwe wa le nawini wa swa vutshunguri ematshan’weni ya nuna wakwe leswaku a ta va mukongomisi eka timhaka takwe ta vutshunguri. Hambileswi Manana Semente kumbe nuna wakwe va nga byeriwangiki hi xikombelo xa buti wakwe, huvo yi endle xiboho xo veka buti wakwe tanihi muvulavuleri wakwe wa le nawini. Endzhakunyana buti wakwe u kongomise vatshunguri leswaku va pompela Manana Semente ngati handle ka mpfumelelo wa yena kambe u hambete a ala ni ku sivela matshalatshala ya vona hikwalaho swi endle leswaku a nga pomperiwi.
Loko Manana Semente a kume leswaku huvo yi veke buti wakwe tanihi muvulavuleri wakwe wa le nawini, u endle xikombelo eka Huvo Leyi Tlakukeke leswaku yi herisa xiboho xa yona. U vule leswaku a hanye kahle loko buti wakwe a endla xikombelo xo va muvulavuleri wakwe wa le nawini naswona ku va buti wakwe a lave leswaku a cheriwa ngati swi lwisane ni mfanelo yakwe ya vukhongeri swin’we ni mfanelo yakwe yo tihlawulela ndlela leyi a lavaka ku tshunguriwa ha yona. Huvo yi xi be hi makatla xikombelo xakwe kutani yi pfumelela buti wakwe leswaku a ya emahlweni a va muvulavuleri wakwe wa le nawini.
Hambileswi dokodela wa Manana Semente a a vule leswaku a ta fa loko a nga pomperiwi ngati, xiyimo xakwe xi antswile endzhaku ko tshunguriwa handle ko pomperiwa ngati naswona hi September 26, 2012 u humile exibedlhele handle ko pomperiwa ngati.
Hambiswiritano Huvo Leyi Tlakukeke a yi veke buti wakwe tanihi muvulavuleri wakwe wa le nawini vutomi hinkwabyo. Hi ku xiya leswaku ku va va veke buti wakwe a swi lwisana ni mfanelo yakwe yo tihlawulela ndlela leyi a lavaka ku tshunguriwa ha yona swin’we ni timfanelo tin’wana ta vanhu, Manana Semente u endle xikombelo eka Huvo leyi Tlakukeke ya Vuavanyisi ya le Namibia.
“Mhaka leyi yi khumba tin’wana ta timfanelo ta vanhu leti talaka ku humelela ehubyeni. Ti fambisana ni ku va munhu a tihlawulela ndlela leyi a lavaka ku tshunguriwa ha yona, ku endla mintirho leyi fambisanaka ni vukhongeri bya yena a ntshunxekile ni ku nga khomiwi hi ndlela ya xihlawuhlawu.”—Huvo leyi Tlakukeke ya le Namibia.
Xiboho Xa Huvo Leyi Tlakukeke
Hi June 24, 2015, Huvo Leyi Tlakukeke ya le Namibia yi seketele mfanelo ya Manana Semente hi ku susa buti wakwe leswaku a nga ha vi muvulavuleri wa yena wa le nawini. Huvo leyi Tlakukeke ya Vuavanyisi yi vule leswaku “a swi nga twali” ku va Manana Semente ni nuna wakwe va nga tivisiwanga ni xiboho xa Huvo Leyi Tlakukeke xo endla buti wa Manana Semente a va muvulavuleri wakwe.
Huvo leyi Tlakukeke ya Vuavanyisi yi vule leswaku Nawu wa le Namibia wu tiyisekisa ntshunxeko ni xindzhuti xa munhu tanihi xisekelo xo va muvabyi a tiendlela xiboho. Huvo yi vule yi ku: “Nawu wa xiboho xa muvabyi wu vula leswaku i mfanelo ya munhu leswaku a va ni vutihlamuleri eka miri wakwe. . . . Madokodela ma fanele ma tivisa vavabyi hi vuyelo ni khombo ro tirhisa matshungulelo yo karhi kambe i xiboho xa muvabyi ku hlawula matshungulelo lawa a ma lavaka.”
“I mfanelo ya munhu leswaku a va ni vutihlamuleri eka miri wakwe.”—Huvo leyi Tlakukeke ya le Namibia.
Eku heteleleni hi ku xiya leswaku Manana Semente u ale hi ku helela ku pomperiwa ngati, Huvo leyi Tlakukeke ya Vuavanyisi yi teke xiboho xa leswaku Huvo leyi Tlakukeke a yi ri tekelanga enhlokweni khadi rakwe ra ngati. Yi tlhele yi ku: “Khadi leri tsariweke ka ha ri emahlweni leri nga erivaleni naswona ri sayiniweke hi nkarhi lowu muvabyi a endleke xiboho ha wona, ri nyikela vumbhoni lebyi nga erivaleni malunghana ni ndlela leyi muvabyi a faneleke a tshunguriwa ha yona.”
Huvo leyi Tlakukeke ya Vuavanyisi yi tlhele yi hlamula xivutiso malunghana ni loko mfanelo ya n’wana yo va a kurisiwa hi vatswari va yena yi lwisana ni mfanelo yo va vatswari va tihlawulela vutshunguri lebyi va byi lavaka. Endzhaku ka ku kambisisa timhaka ta nawu ta le matikweni man’wana, Huvo yi teke xiboho xa leswaku “mfanelo yo va munhu a tihlawulela ndlela leyi a lavaka ku tshunguriwa ha yona ku nga khathariseki leswaku i mutswari kumbe a hi mutswari, i mfanelo leyi nga ta ka yi nga cinciwi.”
Huvo leyi Tlakukeke ya Vuavanyisi ya le Namibia yi tiyisekise mfanelo yo va munhu a tihlawulela vutshunguri naswona yi xiye leswaku khadi leri tsariweke ka ha ri emahlweni leri nga erivaleni i vumbhoni bya vutshunguri lebyi muvabyi a byi lavaka. Hi ku xixima timfanelo to va vanhu va tihlawulela ndlela leyi va lavaka ku tshunguriwa ha yona ni ntshunxeko wa vukhongeri, Huvo leyi Tlakukeke ya Vuavanyisi yi sirhelele timfanelo ta vanhu to va ni xindzhuti ni ntshunxeko eka vanhu hinkwavo va le Namibia.
DYONDZA SWO TALA
Ha Yini Timbhoni Ta Yehovha Ti Nga Pfumeli Ku Pomperiwa Ngati?
Ku ni mavunwa yo tala lama vuriwaka hi Timbhoni ta Yehovha ni ku pomperiwa ngati. Kuma ntiyiso malunghana ni ripfumelo ra hina emhakeni leyi.
Xana Timbhoni Ta Yehovha Ta Byi Amukela Vutshunguri?
Vanhu van’wana va anakanya leswaku Timbhoni ta Yehovha a ti byi amukeli vutshunguri. Xana sweswo i ntiyiso?


text:
NHLOKO-MHAKA YA XIFUNENGETO | HA YINI SWILO SWO BIHA SWI HUMELELA VANHU VO LULAMA?
Ku Andza Ka Vubihi
Smita, * wansati wa le Dhaka, eBangladesh loyi a a ri ni malembe ya 35, a a tiviwa hi ku va ni rirhandzu a tlhela a khathala hi vanhu. Vanhu a va n’wi tiva tanihi wansati loyi a gingiritekaka naswona a tsakeke, loyi a a lava ku dyondzisa van’wana leswi a swi dyondzeke hi Xikwembu. Vandyangu wakwe ni vanghana, va tsemeke nhlana loko Smita a hlaseriwa hi vuvabyi lebyi n’wi dlayeke ku nga si hela ni vhiki.
James ni nsati wakwe ku nga mpatswa lowu nga emalembeni ya va-30, a va tiveka hi ku va ni vumunhu byo fana ni bya Smita. Siku rin’wana hi ximun’wana, va endzele vanghana va vona lava a va tshama eribuweni ra le vupela-dyambu bya United States. A va ha tlhelelanga ekaya ra vona le New York. Loko va ha ri kwale, va file eka mhangu leyi chavisaka ya movha, leswi endleke leswaku varhandziwa va vona swin’we ni vatirhi-kulobye va sala va tsemeke nhlana swinene.
A swi lavi u kala u ya ekule leswaku u kota ku vona ku andza ka vubihi ni ku xaniseka loku nga kona namuntlha. Tinyimpi ti dlaya vaaki swin’we ni masocha. Vugevenga ni madzolonga swi dyisa vanhu lava nga riki na nandzu mbitsi. Timhangu leti dlayaka ni mavabyi lama siyaka vanhu va lamarile, swi humelela vanhu hinkwavo ku nga khathariseki malembe ni xiyimo xa vona evuton’wini. Timhangu ta ntumbuluko a ti hlawuli ti dlaya vanhu hinkwavo. Xihlawuhlawu ni vuhomboloki swi kumeka emisaveni hinkwayo. Kumbexana na wena u tshame u langutana ni maxangu.
Swi tolovelekile ku vutisa swivutiso swo fana ni leswi:
Ha yini swilo swo biha swi humelela vanhu lavanene?
Xana hi fanele hi sola Xikwembu hi swilo swo tano?
Xana makhombo ma va kona hi xiwelo kumbe ma vangiwa hi vanhu?
Xana swi nga va swi vangiwa hi Karma, ku nga ku xaniseka hikwalaho ka swiendlo leswi munhu a swi endleke enkarhini lowu hundzeke?
Loko ku ri leswaku ku ni Xikwembu xa matimba hinkwawo, ha yini xi nga sirheleli vanhu vo lulama leswaku va nga weriwi hi makhombo?
Xana vubihi ni ku xaniseka swi ta kala swi hela?
Leswaku hi kota ku hlamula swivutiso leswi, hi fanele hi sungula hi kuma tinhlamulo ta swivutiso swimbirhi swa nkoka leswi nge: Ha yini swilo swo biha swi humelela vanhu hinkwavo? I yini leswi Xikwembu xi nga ta swi endla?
^ ndzim. 3 Mavito ma cinciwile.


text:
TEKELELA RIPFUMELO RA VONA
U ‘Vuriwe La Lulameke Hikwalaho Ka Mintirho’
RAHAVA a a langute ehandle hi le fasitereni rakwe laha ku vonakala ka nimixo a ku voninge rivala hinkwaro ra Yeriko. Vuthu leri lavaka ku hlasela ra Vaisrayele a ri hlengeletane ehandle ka muti. Loko ri ri karhi ri sungula ku gwirima ri rhendzela muti, vaaki va wona va pfuxiwe hi ritshuri leri a ri ri kona ni mpfumawulo wa huwa ya tinanga lowu a wu twakala.
Rahava a a tshama emutini wa Yeriko; a a tiva switarata swa wona, tindlu ni tindhawu ta vuxaviselo. A a va tiva ku antswa vanhu va muti wolowo. A a swi xiya leswaku a va khomiwe hi rhumbyana loko masiku ma ri karhi ma hundza naswona Vaisrayele va ri karhi va ya emahlweni ni nkhuvo wa vona lowu nga tolovelekangiki—va gwirima va rhendzela muti kan’we hi siku. Hambileswi a ku twakala mpfumawulo wa tinanga eswitarateni swa muti wa Yeriko, Rahava a nga khomiwanga hi rhumbyana ni ku va ni gome ku fana ni vanhu va ka vona.
Rahava u langutile loko vuthu ri sungula ku gwirima nimixo hi siku ra vunkombo. Exikarhi ka masocha ya Vaisrayele, u vone vaprista va vona va chaya tinanga naswona va rhwale areka yo kwetsima leyi a yimela vukona bya Xikwembu xa vona, ku nga Yehovha. Hi nga ha vona Rahava hi mahlo ya mianakanyo a khome ntambhu ya ribungu leyi a yi lenga-lenga efasitereni rakwe leri a ri langutane ni rirhangu lerikulu ra muti wa Yeriko. Ntambhu yoleyo yi tsundzuxe Rahava hi ntshembo wakwe wa leswaku yena ni ndyangu wakwe a va ta pona loko muti wolowo wu lovisiwa. Xana Rahava a a ri muxengi? Entiyisweni a a nga ri muxengi eka Yehovha; a a n’wi teka tanihi wansati loyi a nga ni ripfumelo leri tiyeke. A hi kambisiseni masungulo ya rungula ra Rahava kutani hi vona leswaku hi nga dyondza yini eka yena.
RAHAVA LOWA NGHWAVAVA
Rahava a a ri nghwavava. Kambe mhaka leyi hlamarisaka hileswaku vahlamuseri van’wana va Bibele va le nkarhini lowu hundzeke va vula leswaku a a ri mulanguteri wa yindlu ya vafambi leyi nga riki ya yena. Hambiswiritano, Bibele yi swi veka erivaleni naswona a yi tumbeti ntiyiso. (Yoxuwa 2:1; Vaheveru 11:31; Yakobo 2:25) Kumbexana ntirho lowu Rahava a wu endla a wu amukeleka eka Vakanana. Nilokoswiritano, ndhavuko a wu swi koti ku dlaya ripfalo leri Yehovha a hi nyikeke rona ro hambanisa leswinene ni leswo biha. (Varhoma 2:14, 15) Swi nga ha endleka leswaku ndlela leyi Rahava a hanya ha yona a yi n’wi khomisa tingana. Kumbexana ku fana ni vanhu vo tala namuntlha lava hanyaka hi ndlela yo tano, u titwe a phasekile, a ri hava ndlela yin’wana leyi a ta khathalela ndyangu wakwe ha yona.
A swi kanakanisi leswaku Rahava a a swi navela ku hanya vutomi bya le ka byandlana. Muti wa ka vona a wu tele hi madzolonga, ku tikhoma ko biha, vuxaka bya rimbewu exikarhi ka swirho swa ndyangu wun’we ni ku endla timhaka ta rimbewu ni swifuwo. (Levhitika 18:3, 6, 21-24) Mikhuva yo tano yo homboloka leyi a yi tolovelekile a yi fambisana ni vukhongeri. Titempele a ti khutaza vunghwavava bya ndhavuko ni ku gandzela swifaniso swa madimona swo fana na Bali na Moleke ku katsa ni ku hisiwa ka vana va ri karhi va hanya emindzilweni tanihi xitlhavelo.
Yehovha a a swi vona leswi a swi humelela eKanana. Entiyisweni, hikwalaho ka swiendlo swo tala swo homboloka swa Vakanana, Yehovha u te: “Tiko a ri tenganga, kutani ndzi ta tisa nxupulo ehenhla ka rona hikwalaho ka xihoxo xa rona naswona tiko ri ta hlanta vaaki va rona.” (Levhitika 18:25) Xana a wu katsa yini ‘nxupulo lowu a wu ta va ehenhla ka rona hikwalaho ka xihoxo xa rona?’ Vaisrayele a va tshembisiwe leswi: “Yehovha Xikwembu xa wena u ta hlongola matiko lawa emahlweni ka wena hakatsongo-tsongo.” (Deteronoma 7:22) Eka malembe-xidzana yo sungula, Yehovha u tshembise ndyangu wa Abrahama ku wu nyika tiko naswona ‘Xikwembu a xi hembi.’—Tito 1:2; Genesa 12:7.
Hambiswiritano, Yehovha u lerise leswaku vanhu vo karhi etikweni va dlayiwa. (Deteronoma 7:1, 2) Tanihi “Muavanyisi wa misava hinkwayo” loyi a lulameke, u kambisise mbilu ya un’wana ni un’wana wa vona naswona a a ku tiva kahle ku homboloka ni ku tikhoma ko biha ka vona. (Genesa 18:25; 1 Tikronika 28:9) Xana a swi ri njhani eka Rahava ku hanya etikweni rero leri hombolokeke? Hi nga swi vona hi tihlo ra mianakanyo ndlela leyi a titweke ha yona xikan’we-kan’we loko a twa hi swiviko swa Vaisrayele. U twe leswaku Xikwembu xa Vaisrayele xi kongomise vanhu va xona—tiko leri tshikileriweke ra mahlonga—leswaku ri hlula vuthu ra le Egipta, ku nga vuthu leri a ri ri ni matimba emisaveni hi nkarhi wolowo. Kutani sweswi Vaisrayele a va lava ku hlasela muti wa Yeriko! Nilokoswiritano, vanhu va muti wolowo va ye emahlweni ni vubihi bya vona. Hi nga swi vona leswaku hikwalaho ka yini Bibele yi vulavula hi Vakanana tanihi “lava nga endla hi ku pfumala ku yingisa.”—Vaheveru 11:31.
Rahava a a nga fani na vona. Loko malembe ma ri karhi ma famba, a nga ha va a anakanyisise hi swiviko leswi a swi tweke swa Vaisrayele ni Xikwembu xa vona, ku nga Yehovha. Hakunene a a hambane hi ku helela ni swikwembu swa Vakanana! A xi ri Xikwembu lexi a xi lwela vanhu va xona ematshan’weni yo va xanisa, lexi a xi khutaza vagandzeri va xona leswaku va va ni mahanyelo lamanene ku nga ri ku va hambukisa. Xikwembu lexi a xi teka vavasati va ri va risima, ku nga ri lava endleriweke ku hlanganyela eka timhaka ta masangu laha va nga xaviwaka ni ku xavisiwa ni ku tlhela va tekiwa va nga ri nchumu evugandzerini byo homboloka. Loko Rahava a twa leswaku Vaisrayele a va dzime mixaxa enambyeni wa Yordani, va lunghekele ku hlasela, u fanele a hlunamile hikwalaho ka leswi sweswo a swi ta vula swona eka vanhu va rikwavo. Xana Yehovha u n’wi tekele enhlokweni Rahava ni ku tlhela a tlangela timfanelo takwe letinene?
Namuntlha, ku ni vanhu vo tala lava fanaka na Rahava. Va titwa va phasekile endleleni ya vutomi leyi va sivelaka ku va ni xindzhuti ni ntsako; va titwa va ri swikangalafula. Xikombiso xa Rahava xa hi chavelela ni ku hi tsundzuxa leswaku ku hava munhu ni un’we eka hina loyi a nga riki wa nkoka eka Xikwembu. Ku nga khathariseki ndlela hi titwaka hi nga pfuni nchumu ha yona, ‘a xi le kule ngopfu ni un’wana ni un’wana wa hina.’ (Mintirho 17:27) Xi le kusuhi naswona xi lunghekele ku nyika hinkwavo lava nga ni ripfumelo eka xona ntshembo. Xana Rahava u ri kombisile ripfumelo?
U AMUKELE TINHLORI
Siku rin’wana, emahlweni ko va Vaisraleye va gwirima va rhendzela muti wa Yeriko, ku humelele vanhu vambirhi lava a va nga tiveki ekaya ra Rahava. Vavanuna volavo vambirhi a va ri ni ntshembo wa leswaku a va ta hundza handle ko xiyiwa kambe tiko rero a ri khomiwe hi ku chava, vanhu vo tala a va tshama va lunghekele ku lavisisa tinhlori ta Vaisrayele. Rahava loyi a a tshama a xalamukile a nga ha va a hatlisele ku gimeta hileswaku a va ri tinhlori. Hambileswi a swi tolovelekile leswaku ekaya rakwe a ku ta vavanuna lava a nga va tiviki, kambe lava a va lava ndhawu yo etlela ntsena—ku nga ri ku endla timhaka ta masangu na yena.
Kahle-kahle vavanuna lavambirhi a va ri tinhlori leti humaka enxaxeni wa Vaisrayele. Murhangeri wa vona Yoxuwa a a va rhume leswaku va ya kambela muti wa Yeriko. A ku ri muti wo sungula eKanana lowu Vaisrayele a va ta wu phanga lowu kumbexana a wu ri ni matimba ku tlula hinkwayo. Yoxuwa a a lava ku tiva leswi yena ni vavanuna vakwe a va ta langutana na swona. A swi kanakanisi leswaku tinhlori ti hlawule yindlu ya Rahava hi vomu. Ku hambana ni tindhawu letin’wana hinkwato, ekaya ra nghwavava leyi hi kona laha vanhu vambe a va ta hundza handle ko voniwa. Kumbexana tinhlori a ti ri ni ntshembo wa leswaku ti nga kuma rungula ra nkoka.
Bibele yi vula leswaku Rahava u ‘amukele varhumiwa hi malwandla.’ (Yakobo 2:25) U pfumelele vavanuna volavo leswaku va nghena ekaya rakwe ni leswaku va tshama kona hambileswi a va ehleketelela leswaku va nga va va ri vamani ni leswaku a va tela yini. Kumbexana, a ri ni ntshembo wa leswaku u ta dyondza swo tala hi Xikwembu xa vona, ku nga Yehovha.
Kambe hi xitshuketa, ku fike varhumiwa va hosi ya le Yeriko! Se a swi hangalakile leswaku tinhlori ta le Israyele ti ye endlwini ya Rahava. Rahava a a ta endla yini? Loko a lo tumbeta vavanuna volavo vambirhi lava a nga va tivi, xana a a nga ta tiveka ekhombyeni swin’we ni ndyangu wakwe hinkwawo? Xana vanhu va muti wa Yeriko a va nga ta va dlaya hinkwavo loko a lo tumbeta valala volavo? Hi hala tlhelo, swi le rivaleni leswaku sweswi Rahava a a va tiva vavanuna volavo. Loko a lo swi tiva khale leswaku Yehovha i Xikwembu lexinene ku tlula swikwembu swakwe, xana lowu a ku nga ta va ku ri wona nkarhi wa leswaku a yima na Yehovha?
Rahava a nga ri na nkarhi wo tala wo anakanyisisa, kambe u te ni rhengu naswona u teke goza hi ku hatlisa. U tumbete tinhlori exikarhi ka matluka ya ximila xa ntsembyana lawa a ma nekiwile leswaku ma ta oma ehenhla ka lwangu ra yindlu yakwe. Kutani u vulavule ni varhumiwa va hosi a ku: “lna, vavanuna va tile eka mina, naswona a ndzi nga ku tivi lomu a va huma kona. Vavanuna volavo va hume loko ku pfariwa nyangwa, loko ri phumela. A ndzi ku tivi lomu vavanuna volavo va yeke kona. Va saleni endzhaku hi ku hatlisa, hikuva mi ta va kuma.” (Yoxuwa 2:4, 5) N’wi vone hi tihlo ra mianakanyo Rahava a langute varhumiwa volavo va hosi eswikandzeni. Xana a nga ha va a tivutisile loko vavanuna volavo va ta swi xiya leswaku u le ku va kanganyiseni?
Rhengu rakwe ri tirhile! Vavanuna volavo va hosi va tsutsume va kongoma emahlalukweni ya Yordani. (Yoxuwa 2:7) Rahava u sale a lo hefu! Hi ku tirhisa rhengu ro olova, u lahlekise vadlayi volavo lava a va nga ri na yona mfanelo yo tiva ntiyiso naswona u ponise malandza ya Yehovha lama pfumalaka nandzu.
Rahava u hatle a tlhelela elwangwini ra yindlu yakwe kutani a byela tinhlori letimbirhi leswi a swi endleke. U tlhele a boxa yinhla ya nkoka: Vanhu va ka vona va lahlekeriwe hi ntshembo naswona a va chavisiwa hi vahlaseri. Mahungu wolawo lamanene ma fanele ma tsakise tinhlori teto. Vakanana volavo vo homboloka a va sungule ku chava matimba ya Xikwembu xa Vaisrayele, ku nga Yehovha! Kutani ripfumelo ra Rahava ra hi khutaza. U te: “Yehovha Xikwembu xa n’wina i Xikwembu ematilweni lama nga ehenhla ni le misaveni leyi nga ehansi.” (Yoxuwa 2:11) Swiviko leswi a swi tweke malunghana na Yehovha a swi ringene ku va swi n’wi dyondzisa leswi: A swi fanerile leswaku a tshemba Xikwembu xa Vaisrayele. U ve ni ripfumelo eka Yehovha.
Rahava a a nga kanakani leswaku Yehovha a ta endla leswaku vanhu vakwe va hlula. U kombele tintswalo ta leswaku yena ni ndyangu wakwe va ponisiwa. Tinhlori ti pfumerile, ti vula leswaku Rahava u fanele a hlayisa xihundla xa tona naswona a a fanele a lenga-lengisa ntambhu ya ribungu hi le fasitereni rakwe erirhangwini ra muti leswaku masocha ma ta n’wi sirhelela ni ndyangu wakwe.—Yoxuwa 2:12-14, 18.
Hi nga kuma dyondzo ya nkoka malunghana ni ripfumelo ra Rahava. Bibele yi vula leswaku “ripfumelo ri landzela leswi twiweke.” (Varhoma 10:17) U twe swiviko leswi tshembekaka malunghana ni matimba ni vululami bya Yehovha Xikwembu, kutani u ve ni ripfumelo ni ku tshembela eka yena. Namuntlha, hi ni vutivi byo tala hi Yehovha. Xana hi ta lava ku n’wi tiva ni ku va ni ripfumelo eka yena leri sekeriweke eka leswi hi swi dyondzaka eRitweni rakwe, ku nga Bibele?
KHOKHOLO LERIKULU RI WA
Hi ku landza xileriso xa Rahava, tinhlori letimbirhi ti rhelele hi khumbi hi ku tirhisa ntambhu leyi a yi lenga-lenge efasitereni ra Rahava kutani hi ku hatlisa handle ko ba pongo ti kongoma etintshaveni. A ku ri ni mabako yo tala eswigangeni swa le n’walungu wa le Yeriko laha tinhlori leti a ti ta tumbela kona kukondza xiyimo xi va lexi rhuleke lerova ti nga kota ku tlhelela enxaxeni wa Vaisrayele ni mahungu lamanene lawa ti ma kumeke eka Rahava.
Endzhakunyana, handle ko kanakana vanhu va le Yeriko va khomiwe hi rhumbyana loko va twa leswaku Yehovha hi ndlela ya singita u yimise Nambu wa Yordani, a endla leswaku Vaisrayele va tsemakanya hi le ndhawini leyi omeke. (Yoxuwa 3:14-17) Kambe eka Rahava, mahungu wolawo, ma nyikele vumbhoni lebyi engetelekeke bya leswaku a a ri ni ripfumelo leri tiyeke eka Yehovha.
Kutani ku fike masiku lawa Vaisrayele a va fanele va gwirima ha wona va rhendzela muti wa Yeriko—masiku ya tsevu, va gwirima kan’we hi siku. Sweswi se a ku fike siku ra vunkombo naswona a ri hambanile ni laman’wana. Hilaha swi hlamuseriweke hakona eku sunguleni ka xihloko lexi, ku gwirima ku sungule loko vurhonga byi tsuvuka naswona endzhaku ka loko vuthu ri rhendzele muti kan’we, ri ye emahlweni ri gwirima ri rhendzela muti wa Yeriko hi ku phindha-phindha. (Yoxuwa 6:15) Xana Vaisrayele a va endla yini?
Eku heteleleni, vuthu ri yimile loko ri heta ku gwirima ka nkombo hi siku ra vunkombo. Tinanga ti miyerile. Emutini ku sale ku lo cowee! Vanhu va le mutini wolowo va fanele va ve ni gome lerikulu. Kutani hi ku landza xileriso xa Yoxuwa, vuthu ra Vaisrayele ri tlakuse marito ya rona ro sungula, ri ba huwa leyikulu. Xana varindzi lava a va ri ehenhla ka rirhangu ra Yeriko a va anakanya leswaku lowu a ku ri nhlaselo lowu nga tolovelekangiki? Loko swi ri tano, ku anakanya ka vona a ku tlhaveriwanga hi dyambu. Rirhangu lerikulu ri sungule ku tsekatseka. Ri pandzekile kutani ri wa! Kambe loko ritshuri ri hela, xiphemu xin’we xa rirhangu a xi nga wanga. Hikwalaho ka ripfumelo leri Rahava a a ri na rona, yindlu yakwe a yi lovisiwanga. Hi mahlo ya mianakanyo vona ndlela leyi a titweke ha yona loko Yehovha a ta va a n’wi sirhelerile! * Ndyangu wakwe wu ponile!—Yoxuwa 6:10, 16, 20, 21.
Vaisrayele va xixime Rahava hikwalaho ka ripfumelo rakwe. Loko va vona yindlu yoleyo yi sale eka rirhangu leri onhiweke, va swi vonile leswaku Yehovha a a ri ni wansati loyi. Yena ni ndyangu wakwe va pone vuavanyisi lebyi weleke muti wolowo wo homboloka. Endzhaku ka nyimpi, Rahava u pfumeleriwe ku tshama ekusuhi ni nxaxa wa Vaisrayele. Hi ku famba ka nkarhi, u ve un’wana wa vanhu va le Yuda. U tekane ni wanuna loyi a vuriwaka Salmoni. N’wana wa vona Bowasi u kule a va wanuna loyi a nga ni ripfumelo leri tiyeke. U tekane na Rhuti lowa Mumowabu. * (Rhuti 4:13, 22) Hosi Davhida swin’we na Mesiya, ku nga Yesu Kreste, va hume eka ndyangu wa Rahava, ku nga ndyangu lowu nga ni ripfumelo leri tiyeke.—Yoxuwa 6:22-25; Matewu 1:5, 6, 16.
Rungula ra Rahava ri hi kombisa leswaku ku hava ni un’we wa hina loyi a nga riki wa nkoka eka Yehovha. U hi vona hinkwerhu, u tiva leswi nga etimbilwini ta hina naswona wa tsaka loko a vona leswaku hi ni ripfumelo hilaha a swi voneke hakona eka Rahava. Ripfumelo rakwe ri n’wi susumetele ku teka goza. Bibele yi vula leswaku u ‘vuriwe la lulameke hikwalaho ka mintirho.’ (Yakobo 2:25) Hakunene ku ta va ku ri vutlhari loko hi tekelela ripfumelo rakwe!
^ ndzim. 27 Lexi tsakisaka, Yehovha u xixime ntwanano lowu tinhlorhi letimbirhi ti wu endleke na Rahava.
^ ndzim. 28 Leswaku u kuma rungula leri engetelekeke malunghana na Rhuti na Bowasi, vona swihloko leswi nge “Tekelela Ripfumelo Ra Vona” eka minkandziyiso ya Xihondzo xo Rindza xa July 1 na October 1, 2012.


text:
May 30–
June 5
TIPISALEMA 26–33
Risimu 23 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“Kombela Yehovha Leswaku A Ku Nyika Xivindzi”: (10 min.)
Ps 27:1-3
—Ku anakanyisisa hi ndlela leyi Yehovha a nga ku vonakala ka hina ha yona swi ta endla leswaku hi va ni xivindzi (w12 7/15 22-23 ¶3-6)
Ps 27:4
—Ku tlangela ka hina vugandzeri bya ntiyiso swi ta hi tiyisa (w12 7/15 24 ¶7)
Ps 27:10
—Yehovha u tiyimiserile ku seketela malandza yakwe loko van’wana va ma fularhela (w12 7/15 24 ¶9-10)
-
Endla Ndzavisiso: (8 min.)
Ps 26:6
—Hi rhendzeleka njhani hi ndlela yo fanekisela ealitarini ya Yehovha ku fana na Davhida? (w06 5/15 19 ¶11)
Ps 32:8
—Hi nga vuyeriwa njhani loko hi kuma ku twisisa loku humaka eka Yehovha? (w09 6/1 5 ¶3)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: (u nga hundzi timinete ta mune) Ps 32:1–33:8
NDZETELO WA NTIRHO WO CHUMAYELA
Riendzo Ro Sungula: (u nga hundzi timinete timbirhi) kt
—Hlaya tsalwa hi ku tirhisa xitirhisiwa xa wena xa elektroniki.
Riendzo Ro Vuyela: (u nga hundzi timinete ta mune) Endla nkombiso wa ndlela yo fambisa dyondzo ya Bibele eka munhu loyi u n’wi yiselaka timagazini nkarhi na nkarhi hi ku n’wi komba vhidiyo leyi nge Leswi Endlekaka Eka Dyondzo Ya Bibele eka JW Library.
Dyondzo Ya Bibele: (u nga hundzi timinete ta tsevu) jl dyondzo 9
—Hi ku komisa komba xichudeni ndlela yo tirhisa JW Library leswaku xi lunghiselela minhlangano.
MAHANYELO YA VAKRESTE
Risimu 130
Swilaveko swa vandlha: (15 min.) Loko u swi lava, bulani hi tinhla leti dyondziweke eka Buku Ya Lembe. (yb16 112-113; 135-136)
Dyondzo Ya Bibele Ya Vandlha: ia ndz. 16 ¶16-29 ni bokisi eka tl. 142 leri nge “Vuprofeta Byi Hetisekile,” ni mpfuxeto eka tl. 144
Katsakanya Leswi Dyondziweke Ni Ku Vula Leswi Nga Ta Dyondziwa Eka Vhiki Leri Landzelaka (3 min.)
Risimu 16 Ni Xikhongelo


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 45:1-17
Mufambisi wa Makhon’wa. Ya vana va Kora. Maskili. Risimu ra vavasati lava rhandzekaka.45 Mbilu ya mina yi xalamukele mhaka leyinenengopfu.+Ndzi ri: “Mintirho ya mina yi khumba hosi.”+Onge ririmi ra mina ri nga va xitsalo+ xa mukopi la nga ni vuswikoti.+2 Hakunene u saseke ku tlula vana va vanhu.+Vuxongi byi chuluriwe emilon’wini ya wena.+Hi yona mhaka leyi Xikwembu xi ku katekiseke hilaha ku nga riki na makumu.+3 Khama banga+ ra wena endzhumbini wa wena, Wena la nga ni matimba,+Hi xindzhuti xa wena ni ku vangama ka wena.+4 Humelela hi ku vangama ka wena;+Famba hi ndlela ya ntiyiso ni ku titsongahata ni ku lulama,+Naswona voko ra wena ra xinene ri ta ku letela hi swilo leswi chavisekaka.+5 Miseve ya wena ya kariha—vanhu va hambeta va wa ehansi ka wena+—Embilwini ya valala va hosi.+6 Xikwembu i xiluvelo xa wena hilaha ku nga riki na makumu, hi masiku;+Nhonga ya vuhosi bya wena i nhonga ya vuhosi ya vululami.+7 U rhandze ku lulama+ naswona u venga vuhomboloki.+Hi yona mhaka leyi Xikwembu, Xikwembu+ xa wena xi ku toteke+ hi mafurha ya ku khana+ ku tlula lava u tirhisanaka na vona.+8 Tinguvu ta wena hinkwato i mira ni mhangani ni khasiya;+Swichayachayana swa switende leswi humaka exigodlweni lexikulu xa timhondzo ta tindlopfu+ swi ku tsakisile.9 Vana va tihosi va vanhwanyana+ va le xikarhi ka vavasati va wena vo saseka.Nsati+ wa hosi u yime evokweni ra wena ra xinene eka nsuku wa Ofiri.+10 Yingisa, Wena nhwanyana, languta u rhiya ndleve;Naswona rivala vanhu va wena ni yindlu ya tata wa wena.+11 Hosi yi ta navela ku saseka+ ka wena,Hikuva i hosi ya wena,+Kutani nkhinsama eka yona.+12 Ni nhwanyana wa le Tiri u ni nyiko+—Lava fuweke exikarhi ka vanhu va ta ku tsakisa.+13 Nhwanyana wa hosi wa vangama swinene endzeni ka yindlu;+Swiambalo swakwe swi khavisiwe hi nsuku.14 U ta tisiwa eka hosi hi nguvu leyi lukiweke.+Lava nga vanhwana enxaxamelweni wakwe, ku nga vanakulobye va tisiwa eka wena.+15 Va ta tisiwa hi ku tsaka ni ku khana;Va ta nghena exigodlweni xa hosi.16 Ematshan’weni ya vatata+ wa wena ku ta va ni vana va wena,+Lava u nga ta va veka va va tihosana emisaveni hinkwayo.+17 Ndzi ta vula vito ra wena eka switukulwana hinkwaswo leswi nga ta ta.+Hi yona mhaka leyi vanhu va nga ta ku dzunisa hilaha ku nga riki na makumu, hi masiku.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 65:1-13
Eka mufambisi. Miloti ya Davhida. Risimu.65 Oho Xikwembu, eSiyoni ku ni ku dzunisiwaka wena—ku miyela—;+Naswona xitshembiso lexi hlambanyiweke xi ta hetisisiwa eka wena.+2 Oho Mutwi wa xikhongelo, vanhu hinkwavo va ta ta eka wena.+3 Swilo leswi nga ni xidyoho swi tikombe swi ri ni matimba ku ndzi tlula.+Loko ku ri ku tlula ka hina nawu, wena u ta ku funengeta.+4 Wa tsaka loyi u n’wi hlawulaka, loyi u endlaka leswaku a tshinela,+Leswaku a ta tshama eswivaveni swa wena.+Kunene hi ta enerisiwa hi vunene bya yindlu ya wena,+Ndhawu yo kwetsima ya tempele ya wena.+5 Eku lulameni u ta hi hlamula hi swilo leswi chavisaka,+Oho Xikwembu xa ku ponisiwa+ ka hina,Ntshembo wa mindzilakana hinkwayo ya misava ni lava va nga le kule elwandle.+6 Xi simeka tintshava ti tiya hi matimba ya xona;+Hakunene xi tikhame hi matimba.+7 Xi miyeta ku pfuma ka malwandle,+Ku pfuma ka magandlati ya wona ni ku pfilunganyeka ka mintlawa ya matiko.+8 Vaaki va swiphemu swa le makumu va ta chava swikombiso swa wena;+Ku huma ka mixo ni ka madyambu u endla leswaku ku huwelela hi ku tsaka.+9 U hundzuluxele nyingiso wa wena emisaveni, leswaku u ta yi nyika hi vutalo;+U yi fuwisa swinene.Xinambyana lexi humaka eka Xikwembu xi ni mati yo tala.+U lunghiselela tindzoho ta vona,+Hikuva hi yona ndlela leyi u lunghiselelaka misava ha yona.+10 Migerho ya yona ya tsakamisiwa, mabuwu+ ya yona ma fayeteriwa;Wa yi olovisa hi timpfula letikulu; u katekisa leswi milaka+ eka yona.11 U tlhandleke harhi ya vunene bya wena elembeni,+Mitila ya wena yi thona mafurha.+12 Madyelo ya mananga ma tshama ma ri karhi ma thona,+Ni switsunga swi tikhama hi ku tsaka lokukulu.+13 Madyelo ma funengetiwe hi mintlhambi,+Ni timbala ta le hansi ti funengetiwe hi tindzoho.+Ti huwelela hi ku hlula, ina, ta yimbelela.+